Pemabuk mengamuk dengan parang ditangkap
Oleh MOHD YUNUS YAKKUB

25 Ogos 2021, 7:08 pm
KLANG – Seorang lelaki mabuk ditangkap selepas mengamuk menggunakan parang di sebuah rumah di Taman Indah dekat sini, semalam.
Penangkapan lelaki berusia 36 tahun dilakukan kira-kira pukul 9.50 malam.
Ketua Polis Daerah Klang Selatan, Asisten Komisioner Shamsul Amar Ramli berkata, semasa kejadian sepasukan polis kereta peronda sedang melakukan rondaan di kawasan sekitar sebelum menerima maklumat berkaitan perlakuan suspek.
“Apabila tiba di lokasi kejadian mendapati suspek dalam keadaan mabuk dan memegang sebilah parang.
“Berlaku pergelutan sebelum suspek berjaya ditangkap polis,” katanya ketika dihubungi Kosmo! hari ini.
Kata beliau, hasil pemeriksaan menjumpai sebilah pisau lipat berukuran 20 sentimeter yang disimpan di poket sebelah kanan seluar suspek.

Tambah Shamsul Amar, semakan mendapati suspek mempunyai rekod jenayah lampau seperti mencederakan orang, ugutan jenayah, samun dan memiliki senjata bahaya.
“Kes kini disiasat mengikut Seksyen 6 (1) Akta Bahan Kakisan Letupan dan Senjata Bahaya 1958,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cef maut dipatuk ular tedung ‘mati’
Oleh KOSMO!

25 Ogos 2021, 7:30 pm
GUANGDONG, CHINA – Seorang cef maut dipatuk seekor ular tedung ketika menyediakan hidangan sup ular tersebut di sebuah restoran di China, lapor akhbar Daily Star semalam.
Ketika kejadian, Peng Fan dari bandar Foshan telah menghabiskan masa selama 20 minit untuk menyediakan juadahnya dan memotong kepala ular tedung berbisa tersebut.
Ketika mencapai kepala haiwan itu untuk dibuang ke dalam tong sampah, ia secara tiba-tiba mematuk lelaki itu.
Menurut seorang pelanggan, Lin Sun, 44, dia sedang makan di restoran tersebut bersempena sambutan ulang tahun kelahiran isterinya apabila suasana tiba-tiba menjadi kecoh.
“Kami tidak tahu apa yang sedang berlaku, namun mendengar jeritan dari arah dapur.
“Pekerja restoran kemudiannya menghubungi doktor namun sebaik sahaja bantuan perubatan tiba, lelaki itu dilaporkan sudah mati. Selepas mendengar berita itu, kami terus berhenti makan,” katanya.

Bisa daripada ular tedung itu mengandungi neurotoksin yang boleh membunuh dalam masa 30 minit, mengakibatkan lumpuh dan membuatkan mangsa mengalami sesak nafas sehingga boleh membawa maut.
Terdapat penawar bagi bisa tersebut, namun ia perlu diberikan kepada mangsa secepat mungkin.
Sementara itu, menurut seorang pakar, ular dan beberapa reptilia lain masih boleh bergerak sehingga satu jam selepas dibunuh.
“Tidak mustahil haiwan itu masih hidup dan menggigit tangan Peng Fan. Selepas kepalanya dipotong, ia dianggap telah mati namun masih terdapat pergerakan reflektif.
“Ini bermakna ular masih boleh mematuk meskipun selepas kepalanya cedera teruk,” kata pakar tersebut. -Agensi


Lan Pet Pet jadi pegawai tugas khas peguam
Oleh MOHD. RAFIE AZIMI

25 Ogos 2021, 6:46 pm
ALOR SETAR – Selepas tujuh bulan mendalami ilmu perundangan, pelawak popular, Mazlan Ahmad hari ini memulakan tugas pertamanya selaku pegawai tugas-tugas khas kepada peguam terkemuka, Datuk Dr. Aswandi Mohamed Hashim.
Menurut Mazlan atau lebih dikenali sebagai Lan Pet Pet, tindakan itu diambilnya kerana minat yang timbul sejak sekian lama terhadap bidang perundangan setelah menonton filem Hollywood dan Bollywood terutama berkaitan hujah-hujah peguam di mahkamah.
Artis berusia 52 tahun itu bagaimanapun berkata, dia tidak berhasrat untuk meninggalkan bidang seni sebaliknya akan cuba membahagikan masa untuk terus terlibat dengan dunia penggambaran selepas ini.
“Tempoh tujuh bulan ini bagi saya cukup unik. Sepanjang tempoh itu, saya menjalani latihan di Firma Guaman AHC milik Aswandi dan di situlah saya mula belajar mengenai perkara-perkara asas termasuk etika bercakap dengan orang awam, berpakaian serta memahami situasi dalam mahkamah.
“Orang mungkin kata saya ‘rempang’ (gila-gila) dan keloloh apabila melihat saya. Namun jika diberi karakter serius seperti peguam ketika melakukan penggambaran, insyaAllah saya boleh lakukan,” katanya.
Dia ditemui pemberita ketika mengiringi Aswandi mengendalikan satu kes di Mahkamah Majistret Alor Setar di sini hari ini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahmad Zahid boleh hadir mahkamah 6 September ini
Oleh NORLIZAH ABAS

25 Ogos 2021, 6:58 pm
KUALA LUMPUR – Seorang doktor pakar memberitahu Mahkamah Tinggi di sini hari ini, Datuk Seri Dr. Ahmad Zahid Hamidi boleh menghadiri prosiding penghujahan kes rasuah, pecah amanah dan pengubahan wang haram yang dijadualkan pada 6 September ini.
Pakar Perunding Sakit Intervensi, Hospital Pakar Avisena Shah Alam, Dr. Mohd. Shahir Anuar memberitahu demikian ketika menjelaskan keadaan kesihatan Presiden UMNO itu yang kini menerima rawatan tulang belakang akibat terjatuh.
Sehubungan itu, Hakim Datuk Collin Lawrence Sequerah mengekalkan tarikh penghujahan yang telah ditetapkan semalam selepas berpuas hati dengan penjelasan pakar berkenaan.
Hakim Collin mengeluarkan sapina terhadapnya semalam agar beliau menjelaskan prosedur yang dijalankan ke atas tertuduh serta tempoh yang diperlukan untuk memastikannya benar-benar pulih bagi membolehkannya hadir pada prosiding akan datang.
Terdahulu, doktor pakar tersebut menjelaskan prosedur yang dijalankan terhadap bekas Timbalan Perdana Menteri itu dan rekod perubatannya bagi membolehkan mahkamah mengetahui dengan lebih lanjut keadaan kesihatan beliau.
Menurut Mohd. Shahir, Ahmad Zahid boleh mengikuti prosiding tersebut namun beliau perlu diberi kebenaran untuk merehatkan badannya setiap 45 minit kerana pesakitnya tidak mampu duduk dalam tempoh yang lama ekoran kesakitan yang dialami.

Doktor pakar itu menjelaskan, walaupun Ahmad Zahid telah dimasukkan ke wad sejak Ahad lalu, prosedur itu hanya dapat dijalankan semalam kerana beliau mengambil ubat mencairkan darah dan pihaknya perlu menunggu selama tiga hari.
Beliau turut menjelaskan, seperti pesakit-pesakit lain, Ahmad Zahid perlu menunggu selama empat hingga enam minggu sebelum benar-benar pulih selepas menjalani prosedur. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ladang Cheekah antara 12 lokaliti kena PKPD
Oleh AMREE AHMAD

25 Ogos 2021, 7:26 pm
PUTRAJAYA – Penduduk di Ladang Cheekah, Daerah Bera, Pahang antara 12 lokaliti di tiga negeri bakal dikenakan Perintah Kawalan Pergerakan Diperketatkan (PKPD) selepas merekodkan 38 kes positif Covid-19.
Ia disebabkan Kluster Sawit Kemayan yang berasal daripada seorang pekerja bergejala dan disahkan dijangkiti wabak itu pada 12 Ogos lalu bersama keluarga dan lima lagi rakan sekerja termasuk 15 lagi individu bukan warganegara hasil saringan dilakukan ke atas sejumlah 125 pekerja ladang terletak di Mukim Triang 1 tersebut.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, turut dikenakan PKPD ialah Kampung Orang Asli Kuala Masai etnik Seletar Stulang Laut di Pasir Gudang, Daerah Johor Bahru, Johor yang bermula esok sehingga 8 September.
“Selebihnya terletak di Sabah antaranya Kampung Landung Ayang, Kudat; Kampung Pengalat Kecil, Papar dan Rancangan Batu 22 Apas, Tawau, selain Kampung Lohan Ulu dan Kampung Libang, Ranau; Beverly Hills Fasa 5 dan Kampung Nambazan, Penampang serta Kampung Gading, Kampung Ulu Sapi dan Ladang Melia, Telupid,” katanya dalam kenyataan hari ini.
Dalam pada itu, Rodzi berkata, lapan lagi lokaliti di negeri berkenaan disambung lagi sehingga 9 September melibatkan Kampung Betutai, Kampung Bontoi, Kampung Kindu, Kampung Serusop, Taman Sri Rugading dan Taman Telipok Ria, Tuaran serta Kampung Bergosong dan PPR Taman Sri Apas Batu 8, Tawau. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Staf TNB maut, MPV terbakar
Oleh DIYANATUL ATIQAH ZAKARYA

25 Ogos 2021, 6:09 pm
MELAKA – Seorang kakitangan Tenaga Nasional Berhad (TNB) ditemui meninggal dunia di dalam kenderaannya yang terbakar di hadapan rumah di Taman Pokok Mangga, di sini, hari ini.
Dalam kejadian pukul 8.25 pagi itu, mangsa, Md. Lela Othman, 51, dijumpai anak lelakinya yang kemudiannya bergegas mengeluarkan bapanya dari kenderaan pelbagai guna (MPV) jenis Proton Exora.
Ketua Polis Daerah Melaka Tengah, Asisten Komisioner Afzanizar Ahmad berkata, anak mangsa mendakwa ketika kejadian dia terlihat bahagian belakang MPV terbakar, namun ayahnya masih berada di tempat duduk pemandu.
“Anak mangsa beritahu bapanya mengadu sakit dada sebelum keluar rumah dan menghidupkan enjin MPV untuk ke tempat kerja di MITC.
“Tidak lama kemudian dia melihat MPV bapanya berasap dan mangsa tidak sedarkan diri,” katanya ketika dihubungi di sini, hari ini.
Pasukan perubatan yang tiba pada pukul 8.50 pagi mengesahkan mangsa telah meninggal dunia.

Pemeriksaan lanjut pada tubuh badan mangsa tidak menemui sebarang kesan melecur akibat kebakaran tersebut.- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Club Mickey Mouse platform asah bakat
Oleh HARYATI KARIM

25 Ogos 2021, 6:12 pm
PETALING JAYA – Selepas empat tahun bersama program popular Club Mickey Mouse, tiga Mouseketeers, Erissa, Gabriel dan Faiz menyifatkan program tersebut lebih daripada sebuah program kanak-kanak.
Menurut mereka bertiga yang merupakan Mousekeeteers asal Club Mickey Mouse Malaysia sejak 2017, program tersebut merupakan platform terbaik mengeluarkan potensi diri dan mengasah bakat seni.
“Club Mickey Mouse sangat besar ertinya pada saya. Hal ini kerana, selain membesar bersama program ini, saya juga dapat mengasah bakat seni.
“Dalam program ini kami bukan sahaja perlu menjadi pengacara, tetapi berlakon, menyanyi dan menari.
“Secara tidak langsung, program ini merupakan platform persediaan sebelum saya melangkah lebih jauh dalam bidang seni,” ujar Erissa yang berusia 18 tahun.
Begitu juga dengan Gabriel , 20, yang mempunyai impian untuk bekerja di belakang tabir bagi sebuah karya pada masa depan.

“Program ini memberi keyakinan yang saya mampu melakukan semua perkara. Sepanjang menjadi Mouseketeers saya bukan saja belajar menulis lagu, tetapi juga skrip dan memahami kerja-kerja di belakang tabir,” kata Gabriel.
Sementara itu, Faiz, 19, menjelaskan, Club Mickey Mouse adalah platform terbaik buatnya membuat persediaan untuk bergelar seorang penyanyi.
“Saya amat meminati bidang muzik dan telah banyak menulis lagu sendiri. Selepas tidak lagi bergelar Mouseketeers, mungkin saya akan memberi fokus pada bidang nyanyian dan penciptaan lagu,” tutur Faiz yang telah bersama program tersebut sejak berusia 15 tahun.
Antara selebriti yang pernah menjadi Mouseketeers sebelum mereka terkenal di seluruh dunia ialah Britney Spears, Justin Timberlake, Ryan Gosling, Christina Aguilera dan JC Chasez (Nsync) dan Keri Russell.
Selain mereka bertiga, Club Mickey Mouse turut menampilkan empat lagi Mouseketeers iaitu Ellya Wafiy di samping dua wajah baharu, Melynna dan Eriq selaku Head Mouseketeers.
Menariknya, Club Mickey Mouse musim keempat buat julung kalinya ditayangkan secara eksklusif menerusi platform penstriman Disney+ Hotstar sejak 28 Julai lalu.
Pelbagai pembaharuan dibuat dalam program sebanyak 13 episod tersebut termasuklah menjemput ramai selebriti terkenal sebagai tetamu undangan antaranya, Alif Satar, Sean Lee, Nabil Mahir, Elaine Daly, Sarah Suhairi, De Fam, Alyssa Dezek, Dr. Faiz Khaleed (angkasawan Malaysia) dan Cheong Jun Hoong (atlet terjun negara). – K! ONLINE


Penguat kuasa menyamar, buru pesalah langgar SOP
Oleh KHAIRUL MOHD. ALI

25 Ogos 2021, 5:42 pm
JOHOR BAHRU – Sebanyak 26 kompaun berjumlah RM129,500 dikeluarkan ke atas pesalah yang tidak mematuhi prosedur operasi standard (SOP) ditetapkan susulan pembukaan beberapa sektor ekonomi di negeri ini.
Ketua Pegawai Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Johor, Mohd. Hanizam Kechek berkata, kompaun itu dikeluarkan menerusi Ops Samar di seluruh negeri Johor.
Jelasnya, tindakan itu sebagai usaha memerangi Covid-19 dengan meningkatkan pemantauan dan pemeriksaan pematuhan SOP di bawah Akta 342.
“Melalui operasi ini, pendekatan digunakan adalah pemeriksaan secara berpakaian preman dan menyamar sebagai pelanggan bagi memantau pematuhan SOP dalam kalangan peniaga dan pelanggan.
“Tujuannya adalah supaya pembukaan sektor tambahan ini tidak menjadi penyumbang kepada penularan semula pandemik Covid-19 dalam negara.
“Tindakan tegas akan diambil dengan mengeluarkan kompaun sehingga RM10,000 secara serta merta terhadap ketidakpatuhan SOP tanpa kompromi sebagai langkah pencegahan,” katanya dalam satu kenyataan, di sini hari ini.

Jelas Mohd. Hanizam, pihaknya telah menjalankan pemeriksaan terhadap 65,036 premis meliputi sektor peruncitan, pemborongan dan pengilang termasuklah di pusat beli belah Midvalley Megamall Southkey, di sini hari ini.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita bangga jadi antivaksin
Oleh NABIL AIMAN NOR AZWAN

25 Ogos 2021, 5:37 pm
PETALING JAYA – Tindakan seorang wanita yang berbangga masuk ke sebuah pasar raya tanpa mempunyai dua dos vaksinasi Covid-19 dikecam ramai semalam.
Wanita itu yang memuat naik posting di Facebook menggunakan nama @PuanEdaOthman berkongsi gambar resit pembelian di sebuah pasar raya dengan bangga membeli di situ tanpa suntikan vaksinasi.
Setakat ini kerajaan tidak mengenakan syarat memasuki pasar raya perlu dua dos suntikan vaksinasi sebaliknya orang ramai perlu menunjukkan sijil digital vaksinasi hanya ketika masuk pusat membeli-belah dan dine ini.
“Rugi kalau tak bagi kami masuk, berapa banyak kami boleh bantu ekonomi negara setiap minggu,” tulisnya di media sosial Facebook semalam.
Perkongsian tersebut mendapat pelbagai kecaman orang ramai susulan tindakan wanita itu seolah-olah menghasut orang supaya melanggar prosedur operasi standard (SOP) yang ditetapkan oleh kerajaan.
Kata seorang pengguna, @Saiful_Sepet “kau cucuk vaksin ke tak, sama sahaja boleh beli barang di pasaraya.

“Antivax ini tak fikir panjang, pasar raya dari dulu boleh sahaja masuk walaupun tak cucuk vaksin. Cuma ada kawasan bukan keperluan sahaja yang perlu tunjuk sijil digital” kata @pedoqpop.
“Dah jelas lagi nyata pasar raya ini perkhidmatan penting, yang tak ada dose vaksin pun boleh masuk” jelas @Syauqi_Choki
“Kenapa lah ramai golongan yang suka menghasut orang lain melanggar SOP, kalau macam ini sampai bila-bila pun kes Covid-19 tak turun-turun,” tulis seorang lagi pengguna. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


26 guru enggan divaksin sudah dipujuk
Oleh NUR NAZLINA NADZARI

25 Ogos 2021, 6:19 pm
KANGAR – Seramai 26 guru di negeri ini masih enggan menerima suntikan vaksin Covid-19 atas alasan masih ragu-ragu dan juga mempunyai masalah kesihatan.
Pengerusi Jawatankuasa Pendidikan Negeri, Rozieana Ahmad berkata, daripada keseluruhan 4,710 guru di negeri ini, seramai 4,504 telah menerima suntikan vaksin Covid-19.
Beliau berkata, daripada baki guru yang belum menerima suntikan vaksin, seramai 26 orang daripada mereka masih lagi enggan divaksin walaupun sudah melalui proses perbincangan untuk memujuk mereka.
“Sebelum ini ada 91 guru yang enggan divaksin tetapi apabila melalui proses perbincangan, 65 orang sudah bersetuju untuk menerima vaksin.
“Mereka yang tidak mahu menerima suntikan vaksin ini antaranya memberi alasan mempunyai penyakit kronik dan juga masih ragu-ragu,” katanya selepas Persidangan Keempat Dewan Undangan Negeri (DUN) di Kompleks DUN Perlis di sini hari ini.
Katanya, bagi guru yang mempunyai penyakit, mereka tidak perlu risau kerana boleh mendapatkan khidmat nasihat daripada doktor.

“Malah sebelum ini ada mereka yang mempunyai penyakit dan warga emas berusia 100 tahun ke atas juga mengambil vaksin dan tidak mempunyai masalah,” ujarnya.
Beliau pada masa sama, merayu supaya guru-guru dapat memikirkan kepentingan pelajar supaya mereka dapat kembali belajar secara bersemuka di sekolah sebaik sahaja semua golongan pendidik itu sudah divaksin. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pakar hasilkan ubat baharu rawat Covid-19, hapus penyakit jangkitan seksual
Oleh KOSMO!

25 Ogos 2021, 6:30 pm
STANFORD, CALIFORNIA – Sepasukan doktor di Amerika Syarikat percaya bahawa mereka telah menghasilkan sejenis ubat baharu yang berpotensi menyembuhkan virus Covid-19 dan dalam masa sama, menghapuskan penyakit jangkitan seksual, lapor akhbar Mirror UK semalam.
Penyakit Herpes berjaya dirawat pada tikus dengan ubat baharu itu yang disifatkan oleh pasukan doktor dari Universiti Stanford itu sebagai menyamai protein pada sistem imunisasi tubuh.
Selain itu, mereka turut percaya bahawa molekul sintetik kecil juga mampu melawan koronavirus dan penyakit berjangkit yang lain.
Tambah mereka, vaksin sahaja tidak mencukupi untuk mengatasi pandemik, sebaliknya terapi antivirus adalah sama penting dalam memerangi Covid-19.
“Dalam tubuh manusia, peptida antimikrob seperti LL-37 membantu untuk mengawal virus, bakteria, kulat, sel kanser dan parasit dalam badan.
“Peptoid juga mudah dihasilkan. Tidak seperti peptida, peptoid tidak mudah dikurangkan oleh enzim, maka ia boleh digunakan dalam dos yang rendah,” kata penyelidik utama kajian tersebut, Dr. Annelise Barron.

Ubat tersebut berkemungkinan akan diberikan kepada penumpang pesawat sebelum menaiki penerbangan bagi melindungi mereka daripada virus Covid-19.
Kelulusan bagi percubaan klinikal dijangka diberikan dalam tempoh beberapa bulan lagi. – Agensi


Rasa macam mimpi, Agong serah kunci rumah
Oleh NIK SUKRY RAMLI

25 Ogos 2021, 6:38 pm
PEKAN – “Rasa macam bermimpi kerana akhirnya impian memiliki kediaman selesa menjadi kenyataan selepas 16 minggu menunggu,”demikian luahan Mohd. Khanafiah Abu Bakar.
Beliau sangat berbesar hati apabila penyerahan kunci kediaman itu di Kampung Tanjung Pulai, dekat sini, disempurnakan sendiri Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, hari ini.
Kediaman setingkat berkeluasan kira-kira 660 kaki persegi itu adalah antara kurniaan Al-Sultan Abdullah melalui Yayasan Al-Sultan Abdullah (YASA) bagi mangsa banjir di Pahang.
Mohd. Khanafiah, 52, turut merakamkan ucapan terima kasih kepada semua pihak yang terbabit dalam pembinaan kediaman berkenaan sejak bulan Februari lalu, selepas kediaman asalnya rosak teruk akibat banjir awal tahun ini.
Dia memaklumkan akan berpindah ke kediaman baharu itu secepat mungkin selepas terpaksa menumpang di rumah saudaranya sejak tujuh bulan lalu.
Selain kediaman Mohd. Khanafiah di Kampung Tanjung Pulai, Al-Sultan Abdullah turut berkenan menyerahkan kunci kediaman kepada seorang lagi penerima, Nur Hasnah Md Yunos di Kampung Acheh.

Dalam pada itu, Al-Sultan Abdullah turut meluangkan masa mengunjungi dan mengurniakan sumbangan kepada sembilan keluarga sekitar Kampung Tanjung Pulai dan Kampung Acheh. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sindiket palsukan dokumen tumpas, 3 diberkas
25 Ogos 2021, 6:25 pm
KUALA LUMPUR – Satu sindiket pemalsuan dokumen perjalanan seperti visa dan pasport negara asing akhirnya tumpas dengan penahanan tiga lelaki warga Pakistan yang disyaki dalang di Lembah Klang, baru-baru ini.
Tiga suspek berusia 32 hingga 56 tahun itu ditahan dalam operasi khas oleh Bahagian Perisikan dan Operasi Khas, Jabatan Imigresen Malaysia (JIM).
Ketua Pengarahnya, Datuk Khairul Dzaimee Daud berkata, tangkapan ke atas suspek dibuat pada 16 dan 17 Ogos lalu di Setapak dan Seri Kembangan, Selangor.
“Dua suspek ditahan semasa melakukan transaksi penyerahan dokumen itu di dalam sebuah kereta di Setapak.
“Mereka (suspek) kemudian membawa pasukan operasi ke sebuah kawasan perumahan mewah di Taman Mesra, Seri Kembangan.
“Hasil pemeriksaan, kita menahan seorang lelaki yang disyaki ‘maker’ atau pembuat dokumen palsu kepada sindiket terbabit,” ujarnya dalam kenyataan hari ini.

Sindiket tersebut menggunakan modus operandi dengan menyewa premis di kawasan perumahan mewah sebagai markas bagi mengelakkan dihidu pihak berkuasa. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


8 bulan dibuai cinta palsu, wanita rugi lebih RM1 juta
Oleh MOHAMAD FAIZAL HASHIM

25 Ogos 2021, 6:04 pm
JOHOR BAHRU – Terpedaya dengan ayat-ayat manis sehingga hanyut dibuai cinta palsu, seorang warga emas mengalami kerugian lebih RM1 juta ditipu sindiket penipuan ‘love scam’.
Wanita berusia 60-an itu dipercayai terjerat dengan sindiket penipuan itu selepas berkenalan dengan seorang lelaki yang menyamar dan menawarkan perhatian cinta menerusi laman sosial sejak awal tahun ini.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, sindiket terbabit memperdaya mangsa sehingga memasukkan duit kira-kira RM1.015 juta.
Bagaimanapun, kegiatan sindiket penipuan ‘love scam’ (parcel) itu akhirnya kecundang susulan penahanan lima individu termasuk dua wanita warga asing dalam tiga siri serbuan dilakukan di Cheras dan Kuala Lumpur, kelmarin.
“Dalam serbuan pukul 6 petang itu dilakukan oleh Bahagian Siasatan Jenayah Komersil (JSJK) Ibu Pejabat Daerah (IPD) Johor Bahru Selatan bersama Bahagian Risikan JSJK Bukit Aman.
“Lima individu yang ditahan terdiri daripada dua lelaki dan dua wanita warganegara asing serta seorang wanita tempatan berusia lingkungan 22 hingga 48 tahun.

“Dengan tumpasnya sindiket penipuan itu, polis telah berjaya menyelesaikan kes melibatkan mangsa seorang wanita tempatan dengan kerugian lebih RM1 juta,” katanya dalam satu kenyataan hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tun Sakaran masuk ICU dijangkiti Covid-19
Oleh IVAN AMIRUL

25 Ogos 2021, 5:54 pm
KOTA KINABALU – Bekas Yang di-Pertua Negeri Sabah, Tun Sakaran Dandai kini mendapatkan rawatan di salah sebuah hospital swasta sejak Rabu minggu lalu selepas disahkan dijangkiti virus Covid-19.
Bagaimanapun, Sakaran yang juga bekas Ketua Menteri Sabah kini dilaporkan berada dalam keadaan baik dan stabil.
Anak ketiga Sakaran, Datuk Seri Nasir Sakaran ketika dihubungi mengesahkan berita terbabit.
“Ayah mula dimasukkan ke hospital sejak Rabu minggu lalu berikutan berasa kurang sihat beberapa hari sebelumnya termasuklah mengalami batuk berpanjangan.
“Kami terus membawa beliau mendapatkan rawatan namun selepas menjalani ujian saringan covid-19, ayah disahkan positif.
“Ekoran bimbang keadaan kesihatan ayah berikutan sudah memasuki usia 91 tahun, kami meminta beliau terus dimasukkan ke dalam wad untuk rawatan,” katanya ketika dihubungi hari ini.

Dalam pada itu, Nasir memaklumkan ketika mula dimasukkan ke hospital, ayahnya berada dalam keadaan baik dan stabil tetapi mula ditempatkan di unit rawatan rapi (ICU) sejak semalam selepas dinasihatkan doktor untuk pemantauan rapi.
“Alhamdulillah, sebentar tadi juga saya baru sahaja membuat panggilan video bersama beliau dah ayah memaklumkan kini berada keadaan baik.
“Beliau turut meminta semua pihak mendoakan kesejahteraan kesihatannya agar bertambah lebih baik,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


YouTube ‘Tokwan Kami’ pikat hati Malaysia
Oleh MOHD RIDZAUDDIN ROSLAN

25 Ogos 2021, 4:46 pm
PETALING JAYA- Kemunculan akaun YouTube baharu dengan nama ‘Tokwan Kami’ disifatkan bakal mendapat tempat di hati rakyat Malaysia apabila video-video yang dimuat naik di laman media sosial itu berjaya meraih tontonan hampir 150,000 kali.
Menariknya, akaun itu memaparkan video seorang lelaki dipanggil ‘Tok Wan’ memasak dalam kuantiti banyak sebelum disedekahkan kepada orang ramai seperti rumah anak yatim.
Menerusi video dimuat naik itu, lelaki berkenaan berjaya mencuri tumpuan orang ramai apabila memasak menu-menu menarik seperti lemang rebus, mi kari, gulai kawah kenduri, kurma ayam dan bihun sup.
Sementara itu, orang ramai menyifatkan akaun itu bakal menjadi kegemaran rakyat Malaysia selepas ini seperti yang diraih YouTuber popular termasuklah Sugu Pavitra dan Che Nom.
Malah, ada yang beranggapan akaun ‘Tokwan Kami’ turut menyerupai video Youtube popular di India iaitu ‘Grandpa Kitchen’ kerana memaparkan video masakan secara terbuka.
“Seronok tengok video masakan Tokwan, selepas ini akan jadi popular sebab semua masakan yang dipaparkan sedap-sedap belaka,” kata Sairuz Bee.

“Tenang saja tengok Tokwan masak, semoga dimurahkan rezeki,” jelas Ferradhi.
“Setiap kali tengok Tokwan mesti saya menangis, rindunya arwah datuk saya, moga dimurahkan rezeki dan dipermudahkan urusan,” doa Anne Jay Channel.
Setakat ini, Tokwan Kami telah memuat naik sebanyak 37 video selain dilanggan lebih 39,400 pengguna YouTube. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada usul percaya jika isu rakyat diutamakan – Anwar
Oleh MOHD. HUSNI MOHD. NOOR

25 Ogos 2021, 5:34 pm
PUTRAJAYA – Pakatan Harapan (PH) memberi bayangan tidak akan mengemukakan usul undi percaya kepada Perdana Menteri jika isu rakyat diutamakan dalam tempoh pandemik Covid-19 ini.
Pengerusinya, Datuk Seri Anwar Ibrahim berkata, pihaknya tidak akan menyulitkan soal undi percaya sekiranya kerajaan di bawah pimpinan Datuk Seri Ismail Sabri Yaakob mengutamakan soal rakyat dalam setiap polisi kerajaan.
“Kita beritahu kalau dalam suasana begini dan program-program itu agak pro-rakyat, kita tidak akan persulitkan (undi percaya,” katanya.
Beliau ditemui pemberita di luar Kompleks Bangunan Perdana Putra, hari ini selepas mengadakan pertemuan bersama Ismail Sabri di Pejabat Perdana Menteri.
Turut bersama dalam pertemuan itu termasuk Presiden Parti Amanah Negara, Mohamad Sabu dan Setiausaha Agung DAP, Lim Guan Eng.
Ketiga-tiga pemimpin itu dilihat memasuki Kompleks Bangunan Perdana Putra kira-kira pukul 2 petang tadi sebelum keluar kira-kira pukul 3.30 petang.

Ditanya sama ada ada perbincangan mengenai tawaran menyertai Majlis Pemulihan Negara (MPN), Anwar menjelaskan, ia tidak dibincangkan pada pertemuan itu.
Pada masa sama, Anwar juga memaklumkan, isu tawaran sebagai ketua pembangkang dalam Kabinet juga tidak dibincangkan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Arab Saudi lulus vaksin Sinovac, Sinopharm untuk rakyatnya
Oleh KOSMO!

25 Ogos 2021, 5:30 pm
RIYADH – Kerajaan Arab Saudi meluluskan penggunaan dua lagi vaksin Covid-19 iaitu Sinovac dan Sinopharm untuk rakyat negara itu, lapor akhbar Arab News semalam.
Buat masa ini, terdapat empat jenis vaksin yang diluluskan kerajaan negara itu iaitu AstraZeneca, Pfizer, Johnson & Johnson dan Moderna.
Menurut Kementerian Kesihatan Arab Saudi, individu yang telah melengkapkan program vaksinasi dengan vaksin jenis Sinopharm atau Sinovac boleh memasuki negara itu sekiranya mereka menerima satu dos suntikan penggalak daripada senarai vaksin yang sudah diluluskan kerajaan negara itu.
Setakat ini, Arab Saudi telah memberi vaksinasi kepada lebih 34.6 juta penduduknya, di mana 1.5 juta daripadanya merupakan warga emas.
Kementerian Kesihatannya turut mengumumkan lebih 13 juta daripada populasi negara itu sudah menerima dua dos vaksin.
Dengan kadar vaksinasi ketika ini, negara itu dijangka mampu memvaksin 70 peratus daripada populasinya menjelang 9 Oktober depan. -Agensi


156 Jalur Gemilang diedar kepada JHEIS
Oleh NORHAYATI YAHAYA

25 Ogos 2021, 5:09 pm
SHAH ALAM – Majlis Agama Islam Selangor (MAIS) mengedarkan 156 Jalur Gemilang termasuk bendera pelekat kepada Jabatan-Jabatan Hal Ehwal Islam Selangor (JHEIS) dan agensi di bawahnya bagi menyemarakkan semangat patriotik menjelang sambutan Hari Kebangsaan pada 31 Ogos nanti.
Pengarah MAIS, Tan Sri Abdul Aziz Mohd. Yusof berkata, ini bagi menyemarakkan semangat patriotik dalam kalangan masyarakat terutama kepada warga kerja MAIS, JHEIS, agensi-agensi dan anak syarikat dalam menghadapi pandemik Covid-19 yang melanda negara.
“MAIS berharap dalam keadaan yang mencabar ini amat penting untuk kita menghayati semangat dan semua inspirasi negara yang telah berjuang demi kemerdekaan tanah air.
“Di samping itu, tidak melupakan ulang tahun kemerdekaan negara bagi membuktikan rasa cinta dan bangga sebagai rakyat di negara ini,” katanya dalam kenyataan hari ini.
Majlis simbolik penyerahan Jalur Gemilang dan sesi lekat bendera kenderaan telah disempurnakan oleh Abdul Aziz. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kanye West mohon tukar nama jadi Ye
Oleh KOSMO!

25 Ogos 2021, 5:08 pm
LOS ANGELES, CALIFORNIA – Penyanyi rap terkenal Amerika Syarikat (AS), Kanye West telah membuat permohonan mahkamah untuk menukar namanya kepada Ye, lapor portal berita MailOnline, semalam.
Peguam yang mewakili bekas suami Kim Kardashian itu mengemukakan petisyen untuk menukar nama West daripada nama kelahirannya Kanye Omari West menjadi Ye.
West, 44, memberikan alasan peribadi bagi penukaran itu yang dicatat dalam dokumen undang-undang namun tidak memberikan perincian lain.
Penyanyi rap tersebut turut menamakan album studio kelapannya dengan tajuk Ye.
Permohonan menukar nama itu dijangka diluluskan oleh hakim kerana kebiasaannya, pihak mahkamah tidak mempunyai sebarang halangan mengenai tindakan itu selagi tiada bukti ia dipohon atas tujuan penipuan.
“Saya percaya ‘Ye’ adalah perkataan yang paling biasa digunakan dalam Bible yang bermaksud ‘anda’, “kata West pada 2018.

Permohonan pertukaran nama itu berlaku hanya beberapa hari sebelum pelancaran album terbaharunya,  Donda pada Jumaat ini. – Agensi


Usul pemakaian baju kebangsaan tidak ‘dilayan’
Oleh MOHAMAD NAUFAL MOHAMAD IDRIS

25 Ogos 2021, 5:13 pm
SHAH ALAM – Usul kebenaran pemakaian baju kebangsaan ketika menghadiri sidang Dewan Undangan Negeri (DUN) Selangor yang kembali dibangkitkan pembangkang tidak mendapat sebarang respon sewajarnya hari ini.
Usul itu yang dibawa Datuk Mohd. Imran Tamrin (BN-Sungai Panjang) ketika sesi perbahasan ucapan pergulunggan titah Sultan Selangor, Sultan Sharafuddin Idris Shah itu terus ditamatkan tanpa sebarang ulasan daripada Timbalan Speaker Hasnul Baharuddin.
Sebaliknya, Hasnul menangguhkan sesi pagi Mesyuarat Pertama (Pembukaan) Penggal Keempat Persidangan Dewan Negeri Selangor ke-14 berikutan telah menghampiri waktu rehat sebaik selesai pergulunggan daripada Mohd. Imran.
“Ahli-ahli yang berhormat, masa telah menunjukkan pukul 1 petang. Oleh itu, saya menangguhkan dewan sehingga pukul 2.30 petang,” katanya hari ini.
Terdahulu, dalam usul tersebut, Mohd. Imran memberitahu, baju kebangsaan sesuai dipakai di mana-mana majlis rasmi malah ada di kalangan Ahli Dewan Undangan Negeri (ADUN) yang selesa untuk memakai baju tersebut.
Sebelum ini, pada persidangan DUN Selangor yang berlangsung November tahun lalu bertukar kecoh selama 10 minit gara-gara isu pakaian kumpulan pembangkang yang memakai baju kebangsaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kim Seon-ho belajar jadi barista, meluncur
Oleh HARYATI KARIM

25 Ogos 2021, 5:00 pm
PELAKON popular Korea Selatan, Kim Seon-ho terpaksa belajar banyak perkara baharu antaranya menjadi barista dan meluncur demi menjayakan watak Hong Doo-shik dalam drama Hometown Cha-Cha-Cha.
Perkara tersebut didedahkan Seon-ho dalam temu bual secara virtual dari Korea Selatan yang berlangsung semalam.
“Saya harus mengatur masa untuk belajar beberapa skil baharu. Saya belajar bagaimana untuk meluncur dan juga membuat kopi yang bagus daripada barista.
“Sebab itu saya perlukan masa untuk bersedia sebelum penggambaran,” ujar Seon-ho.
Dalam pada itu, heroin gandingannya dalam drama tersebut iaitu Shin Min-a pula memberitahu, dia yang memegang watak Yoon Hye-jin, seorang doktor gigi membuat persediaan dengan melakukan kunjungan ke klinik giginya.
“Saya melawat doktor gigi saya. Ketika dia sedang memeriksa gigi, saya perhatikan ekspresi wajahnya ketika bekerja,” jelas Min-a.

Drama Hometown Cha-Cha-Cha merupakan sebuah karya bikin semula daripada filem Mr. Hong yang ditayangkan pada 2004.
Karya arahan Yu Je-won berkenaan dinanti-nantikan peminat drama Korea (K-drama) kerana gandingan pelakon yang popular seperti Seon-ho, Min-a dan Lee Sang-yi.
Drama Hometown Cha-Cha-Cha akan mula bersiaran menerusi platform penstriman Netflix pada 28 Ogos ini pukul 10 malam. – K! ONLINE


Waspada e-mel spam vaksinasi KKM
Oleh NABIL AIMAN NOR AZWAN

25 Ogos 2021, 5:19 pm
PETALING JAYA – Orang ramai dinasihatkan supaya tidak membalas email palsu berkenaan vaksinasi yang didakwa dikeluarkan oleh Kementerian Kesihatan melalui [email protected].
KKM menerusi satu kenyataan di Facebooknya menyatakan agar orang ramai tidak membalas sebarang e-mel yang menggunakan [email protected] itu.
“Sekiranya anda menerima e-mel itu, anda dinasihatkan supaya tidak menjawabnya.
“Ini kerana dikhuatiri adalah spam atau penipuan,” katanya hari ini.
Sehubungan itu, KKM menggesa orang ramai untuk sentiasa berhati-hati dalam menjawab sebarang mesej yang diterima agar supaya tidak menjadi mangsa penipuan. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Raikan Malaysia Kita’ ceriakan Hari Kebangsaan
Oleh MOHD RASDAN AHMAD

25 Ogos 2021, 4:56 pm
PETALING JAYA – Kisah empat rakyat Malaysia yang digabungkan melalui filem animasi yang dihasilkan Tenaga Nasional Berhad (TNB) berjudul, ‘Raikan Malaysia Kita’ dijangka bakal menceriakan sambutan Hari Kebangsaan tahun ini.
Kisah animasi yang menceritakan mengenai kisah empat rakyat Malaysia; Ridzuan Jamal, Ong Yong Xun, Paramesvary Munumsamy dan Nazirah Abd Rahman yang bukan sahaja berusaha untuk mengatasi cabaran ketika pandemik Covid-19, namun turut membantu orang lain.
Ketua Komunikasi Korporat TNB, Shukreen Ma berkata, filem animasi tersebut bakal menceriakan sambutan Hari Kebangsaan kali ini dengan tenaga positif yang dipamerkan rakyat Malaysia dalam mengharungi cabaran.
“Di TNB, kami dipandu oleh matlamat “Better World Brighter Lives” yang menerapkan tenaga positif dalam apa jua perkara yang kami lakukan.
“Filem ini bertepatan dengan satu daripada nilai teras kami di TNB iaitu prihatin kerana ia mengetengahkan bagaimana rakyat Malaysia mengatasi cabaran demi menyinari kehidupan orang lain ketika pandemik ini,” jelasnya.
Tambah Shukreen, kisah-kisah ini membuktikan rakyat Malaysia sememangnya berjiwa besar, berazam tinggi dan baik hati. Walaupun berdepan dengan keadaan yang mencabar, mereka tetap menampilkan tenaga positif untuk mengatasi cabaran demi menyinari kehidupan orang lain.

“Ketika waktu yang mencabar ini, kisah-kisah yang memberikan inspirasi buat rakyat Malaysia ini akan menjadi tauladan kepada masyarakat sekeliling,” tambah Shukreen.
Filem ‘Raikan Malaysia Kita’ mula ditayangkan pada 24 Ogos YouTube (www.youtube.com/TENAGAofficial). Penonton juga boleh berkongsi kisah-kisah rakyat Malaysia yang memberikan inspirasi buat mereka.
Menariknya, kisah yang dihantar menggunakan tanda pagar #RaikanMalaysiaKita akan dipilih dan diterbitkan dalam bentuk animasi sempena Hari Malaysia ini.
Penonton boleh menonton kisah mereka di akaun Instagram TNB https://www.instagram.com/tenaga_nasional/) mulai 16 September 2021. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan, pembangkang setuju perkasa fungsi Parlimen
Oleh NOR IDAYU BOSRO

25 Ogos 2021, 5:29 pm
PUTRAJAYA – Kerajaan berjaya mencapai persetujuan bersama barisan pemimpin pembangkang bagi memperkasa fungsi Parlimen Malaysia sebagai institusi yang bertanggungjawab dan konstruktif.
Perdana Menteri, Datuk Seri Ismail Sabri Yaakob berkata, ia melibatkan fungsi menyemak dan imbang tadbir urus eksekutif supaya lebih telus dan memenuhi kehendak rakyat.
Beliau berkata, pertemuan dan perbincangan dengan pemimpin-pemimpin pembangkang itu sebagai menjunjung kasih titah hasrat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk meredakan suhu politik dalam negara.
Menurutnya, pertemuan selama lebih satu jam itu turut tertumpu kepada agenda kepentingan rakyat dalam mencari titik persamaan terbaik bagi menangani krisis pandemik Covid-19.
“Ini termasuk soal menjaga nyawa dan keselamatan diri daripada ancaman wabak dan membebaskan rakyat daripada cengkaman ekonomi berikutan kehilangan pekerjaan dan pendapatan, membincangkan agenda membebaskan rakyat daripada cengkaman ekonomi berikutan kehilangan pekerjaan dan pendapatan,” katanya dalam satu kenyataan di sini hari ini.
Perdana Menteri terdahulu bertemu Ketua Pembangkang dan Presiden Parti Keadilan Rakyat (PKR), Datuk Seri Anwar Ibrahim; Presiden Parti Amanah Negara, Mohamad Sabu serta Setiausaha Agung Parti Tindakan Demokratik, Lim Guan Eng.

Sementara itu, Ismail Sabri berkata, beliau pemimpin-pemimpin pembangkang juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan yang lebih kondusif untuk rakyat dan negara dalam konteks Keluarga Malaysia. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bincang dengan GLC serap graduan terkesan pandemik Covid-19
Oleh MOHAMAD NAUFAL MOHAMAD IDRIS

25 Ogos 2021, 3:56 pm
SHAH ALAM – Kerajaan negeri sedang mempertimbangkan perbincangan dengan beberapa syarikat milik kerajaan (GLC) supaya mengambil graduan institusi pengajian tinggi (IPT) yang masih tidak bekerja susulan pandemik Covid-19.
Pengerusi Jawatankuasa Tetap Kemiskinan, dan Kerajaan Prihatin Dan Pekerja Ladang Selangor, V. Ganabatirau berkata, kerajaan negeri sentiasa prihatin dengan nasib graduan yang menghadapi saat sukar ketika ini.
“Selain itu, kita telah memperkenalkan tiga program iaitu Program Karnival Kerjaya Jelajah Selangor Bekerja, Program Selangor Kerjaya dan Program Inisiatif Kemahiran Teknikal dan Ikhtisas Smart Selangor (IKTISASS) dalam membuka peluang kepada mereka.
“Kemudahan Talent Portal juga disediakan secara percuma untuk majikan bagi mengiklankan jawatan kosong yang terdapat dalam syarikat mereka,” katanya pada sidang Dewan Undangan Negeri (DUN) Selangor hari ini.
Beliau berkata demikian bagi menjawab pertanyaan lisan G. Gunarajah (PH-Sentosa) mengenai usaha yang dilakukan kerajaan negeri bagi membantu dua golongan terbabit ketika ini.
Ganabatirau yang juga Ahli Dewan Undangan Negeri (ADUN) Kota Kemuning memberitahu, sejumlah RM73.8juta diperuntukkan di bawah Pakej Kita Selangor 2.0 bagi mengurangkan beban golongan miskin.

“Peruntukan ini merangkumi bantuan bakul makanan, penangguhan bayaran sewa Projek Perumahan Rakyat (PPR) selama sebulan pada Julai lalu, pemberian data internet kepada kumpulan ekonomi B40 bernilai RM15 dan lain-lain lagi,” jelasnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tujuh anggota Abu Sayyaf bakal didakwa
Oleh IVAN AMIRUL

25 Ogos 2021, 4:01 pm
KOTA KINABALU – Polis Sabah memaklumkan tujuh ahli kumpulan Abu Sayyaf ditahan di Pulau Timbang, Sandakan bakal didakwa sebelum dihantar pulang ke Filipina.
Pesuruhjaya Polis Sabah, Datuk Hazani Ghazali berkata, bagaimanapun perkara terbabit sedang dalam perbincangan bersama pihak berkuasa di negara berkenaan.
“Kita percaya semua suspek ini memiliki rakan sekutu lain namun dipercayai sudah melarikan diri. Hal ini disebabkan operasi berterusan yang dilaksanakan polis Sabah ketika ini.
“Selain itu, kita juga percaya tujuh suspek yang ditahan merupakan sebahagian kumpulan yang merancang penculikan di Sandakan,” katanya ketika sidang akhbar selepas merasmikan Tadika Kemas Al-Ghazali di Ibu Pejabat Polis Kontijen (IPK) Sabah hari ini.
Mengulas lanjut, Hazani menyatakan semua individu yang ditahan mungkin akan didakwa mengikut Akta Imigresen sebelum dihantar pulang.
Dalam pada itu, Hazani berkata, pihaknya turut percaya individu yang mati ditembak atau ditangkap di daerah Beaufort dan Pulau Timbang sebelum ini adalah dalang merancang penculikan pemilik ladang di sekitar perairan pantai timur Sabah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mata bengkak sebab alergi, bukan vaksin! – Faezah Elai
25 Ogos 2021, 4:06 pm
PETALING JAYA – Pelakon Faezah Elai menjelaskan keadaan matanya yang mengalami bengkak bukan disebabkan kesan pengambilan vaksin seperti yang dihebohkan orang ramai.
Sebaliknya jelas Faezah, keadaan tersebut berlaku kerana dia sebenarnya mengalami alergi terhadap ubat paracetamol yang diambilnya sejak dua minggu lalu.
Penjelasan berkenaan dikongsikan pelakon itu menerusi hantaran dalam Instagram selepas gambarnya yang dimuat naik empat hari lalu memaparkan matanya bengkak disalah tafsir sesetengah pihak.
“Saya perlu jelaskan tentang hal ini. Tuan-tuan dan puan-puan, perkongsian sebelum ini tentang mata bengkak adalah disebabkan alergi terhadap paracetamol. Bukan vaksin!
“Saya sudah selesai mendapatkan suntikan dos kedua vaksin hampir sebulan lalu. Tetapi saya tidak mengalami sebarang simptom. Siap makan durian selepas cucuk (jangan cuba yang ini). Alhamdulillah elok. Mata bengkak baru dalam dua minggu sebab makan paracetamol,” jelasnya.
Faezah tampil menjelaskan situasi sebenar kerana enggan perkongsiannya diputar belit oleh sesetengah pihak seperti golongan anti vaksin.

“Kepada yang anti vaksin tu, malas saya nak cakap pasal ni sebab itu hak anda untuk memilih. Tapi janganlah putar belit kata-kata saya.
“Saya tidak pernah kata mata bengkak sebab vaksin. Memang tiada kena-mengena dengan vaksin!” katanya lagi. – K! ONLINE


Tahniah pemenang Liga Fantasi Kosmo! Minggu Kedua
Oleh KOSMO!

25 Ogos 2021, 4:05 pm
Saingan Liga Fantasi Kosmo! minggu kedua (GW2) sudah berakhir apabila tamatnya saingan aksi Liga Perdana Inggeris (EPL) melibatkan West Ham United menentang Leicester City pada awal pagi semalam. Hampir 6,000 pendaftaraan telah dilakukan oleh peminat Fantasy Premier League (FPL) untuk menyertai Liga Fantasy Kosmo! pada minggu kedua dengan persaingan antara pasukan yang cukup sengit. Selepas panel pemilihan melakukan semakan mengikut terma dan syarat yang telah ditetapkan, lima pemenang dengan jumlah mata tertinggi mingguan akan menerima hadiah RM200 setiap seorang. Pemenang-pemenang…

Sila Log Masuk atau Langgan untuk membaca berita sepenuhnya


Majoriti OKU tidak takut disuntik vaksin
Oleh KHAIRUL MOHD. ALI

25 Ogos 2021, 4:10 pm
JOHOR BAHRU – Majoriti golongan orang kurang upaya (OKU) tidak takut untuk menerima suntikan vaksin Covid-19 kerana mereka menyedari ia adalah satu bentuk ikhtiar hidup dalam melawan wabak berkenaan.
Presiden Persatuan OKU Sentral, Senator Ras Adiba Radzi berkata, hal itu kerana rata-rata daripada mereka telah biasa menerima ubatan termasuklah dalam bentuk suntikan.
“Walaupun buat waktu ini kami masih tidak mempunyai statistik berapa ramai individu OKU yang telah menerima vaksin, namun majoriti daripadanya tidak menolak untuk disuntik.
“Majoriti golongan OKU tidak menolak vaksin Covid-19 kerana kami sudah biasa menerima rawatan termasuk suntikan,” katanya.
Beliau berkata demikian dalam sidang akhbar yang diadakan di Pusat Pemberian Vaksin (PPV) Pandu Lalu OKU Sentral di Pusat Akuatik Arena Larkin, di sini hari ini.
Turut hadir, Datuk Bandar Johor Bahru, Datuk Noorazam Osman dan Pengarah Eksekutif Hospital Pakar KPJ Puteri, Khairun Ahmad.

Tambah Ras Adiba lagi, setakat hari ini dianggarkan seramai 600,000 golongan OKU berdaftar dengan Jabatan Kebajikan Malaysia (JKM).
“Menurut data Pertubuhan Kesihatan Sedunia (WHO), dianggarkan sejumlah 15 peratus daripada jumlah penduduk sesebuah negara adalah individu dalam kalangan OKU.
“Jika benar statistik berkenaan, dianggarkan terdapat lebih 4 juta warganegara ini yang merupakan individu OKU, namun kita tiada jumlah tepat,” ujarnya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


10 lelaki dicekup di banglo, tipu belian online
Oleh DIYANATUL ATIQAH ZAKARYA

25 Ogos 2021, 4:40 pm
MELAKA – Seramai 10 ahli sindiket penipuan pembelian barangan elektrik dalam talian diberkas polis dalam serbuan di sebuah rumah banglo di Klebang, di sini, Jumaat lalu.
Dalam kejadian kira-kira pukul 2.30 petang itu, kesemua suspek yang ditahan berusia antara 19 hingga 36 tahun dengan dua daripadanya merupakan warga China.
Ketua Polis Melaka, Datuk Abdul Majid Mohd. Ali berkata, hasil risikan, kesemua individu terbabit menjalankan kegiatan itu dengan menyasarkan pembeli dari China yang menggunakan platform e-dagang negara terbabit.
Katanya, sindiket tersebut dipercayai aktif sejak Jun lalu dan melakukan penipuan dengan anggaran kerugian mencecah RM200,000 dalam tempoh tersebut.
“Kesemua ahli sindiket yang dicekup dibayar gaji antara RM2,500 sehingga RM3,000 dan melakukan kerja-kerja ‘like dan share’ untuk menaikkan rating barangan bagi mempengaruhi pembeli.
“Mangsa yang terpedaya kemudian membeli produk tersebut, namun barangan elektrik berkenaan tidak pernah diposkan,” katanya pada sidang akhbar di Ibu Pejabat Polis Kontinjen Melaka, di sini hari ini.

Tambahnya, polis turut merampas pelbagai barang kes yang dipercayai digunakan dalam aktiviti penipuan itu termasuk dua set komputer, enam komputer riba, lima telefon bimbit, satu passport dan tiga buku nota mempunyai senarai nama pelanggan.
Mengulas lanjut, beliau memberitahu, kesemua suspek juga sanggup duduk berkurung di dalam rumah tersebut bagi mengelak kegiatan mereka dihidu pihak berkuasa.
“Kesemua suspek telah ditahan bagi membantu siasatan di bawah Seksyen 420 Kanun Keseksaan atas kesalahan menipu,” katanya.
Katanya, dua suspek warga China turut disiasat mengikut Seksyen 15(1) ( C) Akta Imigresen 1959/63 atas kesalahan tinggal di Malaysia setelah pas tamat dan Seksyen 6(1)( C) Akta Imigresen 1959/63 atas kesalahan masuk dan tinggal di Malaysia tanpa pas atau premit yang sah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SPRM tahan pegawai awam isu pembekalan peralatan penyelamat
Oleh SITI A'ISYAH SUKAIMI

25 Ogos 2021, 4:34 pm
PUTRAJAYA – Seorang pegawai awam ditahan oleh Suruhanjaya Pencegahan Rasuah Malaysia (SPRM) Putrajaya kerana disyaki meminta dan menerima rasuah berjumlah ribuan ringgit daripada kontraktor berhubung pemberian kontrak pembekalan peralatan penyelamat bernilai lebih RM190,000.
Menurut sumber, suspek lelaki berusia 42 tahun itu ditahan kira-kira pukul 11.45 pagi tadi di Pejabat SPRM Putrajaya ketika hadir memberi keterangan.
Sumber menjelaskan, projek tersebut melibatkan pembekalan peralatan menyelamat kepada sebuah agensi pasukan penyelamat.
Bagaimanapun, difahamkan suspek itu dilepaskan dengan jaminan SPRM selepas memberi keterangan hari ini.
Sementara itu, Pengarah SPRM Wilayah Persekutuan Putrajaya, Mohd Anuar Ismail ketika dihubungi mengesahkan tangkapan tersebut namun, enggan mengulas lanjut. -K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Edar Jalur Gemilang kepada penghantar makanan
Oleh TENGKU DANISH BAHRI TENGKU YUSOFF

25 Ogos 2021, 4:05 pm
KUALA TERENGGANU – Gerakan Belia 4B Kuala Terengganu menyemarakkan sambutan Hari Kebangsaan ke-64 dengan mengedarkan Jalur Gemilang kepada 300 penghantar makanan yang aktif di bandar raya ini.
Pengerusi Gerakan Belia 4B Kuala Terengganu, Armi Irzan Mohd. berkata, pemberian Jalur Gemilang kepada golongan penghantar makanan tersebut diharap dapat menyampaikan mesej cinta negara kepada masyarakat setempat.
“Mereka merupakan barisan hadapan yang sering membantu memenuhi kehendak masyarakat pada musim pandemik ini.
“Diharap dengan pengibaran Jalur Gemilang pada motosikal masing-masing dapat menyemai semangat sama-sama memeriahkan sambutan Hari Kebangsaan dalam kalangan masyarakat,” katanya sewaktu menyaksikan pengagihan Jalur Gemilang tersebut di pekarangan Kompleks Seri Iman di sini hari ini.
Pemberian Jalur Gemilang kepada 300 penghantar makanan berkenaan disempurnakan Pegawai Daerah Kuala Terengganu, Ariffin Abdullah. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pegawai syariah wanita diseru cipta inovasi
Oleh NUR SHARIEZA ISMAIL

25 Ogos 2021, 4:26 pm
PUTRAJAYA- Pegawai-pegawai syariah wanita di negara ini dan rantau nusantara diseru agar sentiasa berusaha untuk mencipta inovasi dalam proses penyampaian perkhidmatan dalam bidang perundangan dan kehakiman syariah.
Ketua Hakim Syarie, Datuk Dr. Mohd Na’im Mokhtar ketika berucap merasmikan Seminar Perundangan dan Kehakiman Syariah Wanita Nusantara 2021 berkata, program itu juga dijangka dapat membuka ruang kepada pegawai wanita untuk meneroka peranan dan berkongsi cabaran sepanjang keterlibatan dalam bidang perundangan dan kehakiman syariah.
“Objektif seminar juga meneliti prospek kerjaya pegawai wanita dalam bidang perundangan dan kehakiman syariah selain mengupas isu-isu semasa melibatkan wanita dan kanak-kanak serta menilai kembali undang-undang serta peraturan yang diaplikasikan bagi isu-isu terbabit,” katanya.
Seminar secara dalam talian itu bertemakan ‘Wanita: Isu-Isu Semasa Perundangan Dan Kehakiman Syariah’ dan julung kali diadakan sejak dua dekad penubuhan Jabatan Kehakiman Syariah Malaysia (JKSM). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jaga amanah sebagai polis – Hakim
Oleh NORHAYATI YAHAYA

25 Ogos 2021, 4:31 pm
SHAH ALAM – Seorang anggota polis berpangkat Lans Koperal dinasihatkan agar sentiasa menjaga amanah dan bukan mengambil kesempatan termasuk perbuatan rasuah yang dilakukan pada dua tahun lalu sebelum didenda RM1,800 oleh Mahkamah Sesyen hari ini.
Hakim Rozilah Salleh menjatuhi hukuman itu selepas tertuduh, Mohamad Fisha Ani, 32, menukar pengakuan kepada bersalah selepas pertuduhan dibacakan jurubahasa mahkamah.
Mohamad Fisha juga diperintahkan menjalani penjara selama tiga bulan sekiranya gagal membayar denda tersebut.
Rozilah dalam penghakimannya berharap tertuduh muhasabah diri dan memohon keampunan daripada Allah.
“Sebagai polis, kamu kena berurusan dengan orang ramai dan penjenayah. Bila kamu disuap walaupun dengan RM1 sepatutnya memberi amaran kerana kesalahan rasuah ini sangat serius.
“Kamu diberi peluang menjadi penjawat awam sebagai polis yang sepatutnya menjaga keselamatan kerana itu amanah. Ini jawatan yang mulia. Namun kamu mengambil kesempatan dan (perlu ingat) biar dapat sikit (gaji) tetapi berkat,” katanya.

Mengikut pertuduhan, Mohamad Fisha didakwa telah cuba untuk mendapatkan wang tunai sebanyak RM5,000 daripada seorang individu dengan balasan bagi melepaskan empat lelaki dikatakan memiliki air ketum yang merupakan kesalahan di bawah Akta Racun 1952.
Kesalahan itu dilakukan di hadapan Tabika Kemas, Kampung Pasir, Pekan Kerling, Hulu Selangor pada 16 September 2019. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 tahun tak sentuh gaji, guna duit suami
Oleh KOSMO!

26 Ogos 2021, 8:30 pm
JAKARTA – Seorang wanita menjadi perhatian netizen kerana berkongsi mengenai jumlah wang gajinya selama empat tahun yang jarang ‘disentuh’ kerana sering menggunakan duit belanja pemberian suaminya, lapor laman berita Suara.com semalam.
Menerusi satu perkongsian di TikTok, wanita tersebut mengakui amat jarang menggunakan wang gaji tersebut sehingga menjadikan jumlahnya meningkat kepada 161.5 juta rupiah (RM47,000).
Menurut wanita tersebut, dia secara tiba-tiba berasa ingin memeriksa jumlah wang simpanan gajinya itu menerusi aplikasi perbankan mudah alih.
Dia bagaimanapun terkejut apabila melihat jumlah wang simpanannya itu mencecah 161.5 juta rupiah (RM47,000).
“Saya teruja untuk memeriksa wang simpanan menerusi perbankan mudah alih bagi gaji yang tidak pernah diambil selama empat tahun ini. Ternyata, inilah hasilnya,” katanya dalam keterangan pada video tersebut.
Tambah wanita itu, dia mengakui wang gajinya itu berjaya dikumpul kerana sering diberi wang belanja oleh suaminya.

“Selama ini, saya sering diberi duit belanja oleh suami. Jadi, duit gaji sendiri saya jarang ambil,” ujarnya.
Perkongsiannya itu menerima pelbagai reaksi daripada netizen dengan ramai yang memuji sikap suami wanita berkenaan yang melaksanakan tanggungjawabnya dengan baik.
“Itu tandanya suami anda berjaya memenuhi keperluan dan nafkah anda dengan baik. Jadi, wang hasil gaji sendiri dapat disimpan,” komen seorang pengguna.
“Nampaknya, bukannya saya tidak mempunyai wang, cuma belum ada yang memberi nafkah,” kata seorang lagi. – AGENSI


Wanita OKU terjun jejantas selepas ditegur abang
Oleh EDDY AQMAL MOHAMED HAMIDI

26 Ogos 2021, 11:33 pm
SERDANG – Akibat ditegur oleh abangnya kerana sering merayau dan menghilangkan diri, seorang wanita orang kelainan upaya (OKU) bertindak terjun daripada jejantas dalam satu kejadian di Lebuh Raya Damansara Puchong menghala ke Shah Alam di sini petang tadi.
Ketua Polis Daerah Serdang, Asisten Komisioner A. A. Anbalagan berkata, mangsa yang berusia 44 tahun ditemui oleh pengguna jalan raya kira-kira pukul 5.25 petang dalam keadaan terbaring serta cedera parah di lorong kiri lebuh raya berkenaan.
“Berdasarkan maklumat awal yang diterima daripada pegawai perubatan, mangsa mengalami kecederaan bengkak pada mata kiri, cedera pada bahagian mulut akibat patah gigi dan bibir mangsa hampir koyak serta kedua-dua kaki mangsa disyaki patah.
“Mangsa dikejarkan ke Hospital Serdang dan kini sedang mendapatkan rawatan di Zon Merah namun keadaannya dilaporkan stabil dan pegawai perubatan berpendapat bahawa kecederaannya selari dengan kesan akibat terjunan atau jatuh dari tempat tinggi,” katanya dalam satu kenyataan hari ini.
Menurut Anbalagan, mangsa dikatakan mempunyai masalah mental dan bertindak demikian selepas berlaku perselisihan faham dengan abangnya lalu mengalami tekanan dan cuba untuk membunuh diri.
“Punca perselisihan faham adalah kerana mangsa selalu merayau dan menghilangkan diri sehingga ditegur oleh abangnya dan selepas kejadian tersebut wanita berkenaan turut menyatakan mengalami tekanan dan ingin mati.

“Mangsa sebelum ini mendapatkan rawatan psikiatri di Hospital Teluk Intan, Perak namun datang ke Selangor empat bulan lalu untuk dijaga oleh abangnya dan dia akan mendapatkan suntikan untuk rawatan psikiatri di Klinik Kesihatan Batu 14 Puchong,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PKRC CAC di Lembah Klang lengang
Oleh LUQMAN RIDHWAN MOHAMED NOR

26 Ogos 2021, 8:59 pm
PETALING JAYA – Pusat Kuarantin dan Rawatan Covid-19 Berisiko Rendah (PKRC) Taman Ekspo Pertanian Malaysia (Maeps) yang tidak lagi sesak membuktikan keberkesanan suntikan vaksin.
Tangkap layar WhatsApp Story seorang wanita, Fadilah yang menunjukkan keadaan di PKRC tersebut dikongsi oleh Ketua Pegawai Eksekutif ProtectHealth Corporation, Dr. Anas Alam Faizli menerusi laman Twitternya semalam.
Menerusi tangkap layar tersebut, dapat dilihat katil-katil di PKRC tersebut kosong tanpa pesakit Covid-19.
“Nak bagitahu ni, Maeps makin kosong. Yang pakai oksigen pun dah mendadak kurang. Terima kasih yang ambil vaksin! Kami sayang anda!” tulis wanita tersebut di WhatsApp Storynya.
Anas Alam turut berkongsi video seorang pengguna bernama @nazirahzubaidi yang menunjukkan keadaan serupa di Pusat Penilaian Covid-19 (CAC) Stadium Melawati.
“CAC Stadium Melawati pun dah lengang. Tengok abam tu siap silang kaki lagi. Steady,” ciapnya.

Sementara itu, seorang pengguna, @GeorgeEdwinjac2 berkata, sudah tiba masanya majikan atau kerajaan mewajibkan kakitangan mereka untuk disuntik vaksin.
“Jika mereka enggan, pastikan pekerja terbabit mengambil ujian PCR setiap minggu dan ditanggung sendiri.
“Mereka ada pilihan, ambil vaksin atau ujian. Kita tengok berapa lama mereka boleh bertahan,” ciapnya.
Pengguna bernama @fazrilizzamy pula berkata: “Vaksin berkesan, walaupun diri sendiri positif Covid-19 dengan sejarah asthma tapi cuma kategori 1.
“Tak nak kasihankan diri tak apa, cuba kasihankan frontliner,” ciapnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


China mahu bina kapal angkasa sepanjang 1,600 meter
Oleh KOSMO!

26 Ogos 2021, 9:00 pm
BEIJING – China bakal membina sebuah kapal angkasa bersaiz mega yang memiliki panjang sehingga 1,600 meter di angkasa lepas, lapor akhbar Daily Star semalam.
Susulan perancangan tersebut, Yayasan Sains Semula Jadi Nasional China telah mengajak para saintis untuk menyertai projek selama lima tahun itu bagi menilai potensi kapal angkasa bersaiz gergasi itu.
“Kapal angkasa seperti itu merupakan peralatan aeroangkasa strategik utama untuk kegunaan sumber-sumber angkasa lepas pada masa akan datang, penerokaan misteri alam semesta dan untuk berada di orbit bagi jangka panjang,” kata yayasan tersebut.
Menurut rangka kerja yang diterbitkan oleh yayasan itu, kapal angkasa tersebut perlu dibina menggunakan modul-modul gergasi yang kemudiannya akan dilancarkan ke angkasa lepas sebanyak beberapa kali.
Ia kemudiannya akan disatukan semula di luar Bumi.
Mereka yang terlibat dengan projek tersebut akan diminta untuk mencari jalan bagi meminimumkan berat komponen-komponen yang digunakan untuk mengurangkan kos serta bilangan pelancaran yang perlu dilakukan.

China buat masa ini sedang membina stesen angkasa lepas Tiangong dengan modul pertama telah dilancarkan ke orbit Bumi rendah pada Mei lepas. – Agensi


Isteri rayu kekasih gelap pulangkan suami
Oleh KOSMO!

26 Ogos 2021, 9:30 pm
JAKARTA – Sebuah video di Indonesia menjadi tular di media sosial kerana memaparkan aksi seorang isteri merayu kepada seorang wanita yang didakwa merupakan kekasih suaminya, lapor laman berita Suara.com semalam.
Kejadian yang dikatakan berlaku di wilayah Sumatera Selatan itu memperlihatkan wanita berkenaan menundukkan kepalanya kepada wanita perampas tersebut sambil menangis dan merayu.
“Saya mohon jangan rampas suami saya.
“Saya minta maaf dengan kamu jika saya ada berbuat salah. Tolong selamatkan rumah tangga saya,” rayu wanita tersebut.
Teman wanita suaminya itu kemudiannya dilihat turut terduduk dan menangis sambil mengelap air matanya.
Video tersebut dimuat naik di Instagram dan menjadi tular dengan rata-rata netizen meluahkan rasa marah mereka melihatkan situasi itu.

“Jangan jatuhkan maruah sebagai seorang isteri,” komen seorang pengguna.
“Bagus cara yang digunakan wanita ini dengan tidak menggunakan kekerasan,” kata seorang lagi. – Agensi


Rindu semakin berat, reda semakin bulat- Shuib
Oleh NUR EMIRA SAIZALI

26 Ogos 2021, 8:54 pm
PETALING JAYA – “Anak-anak sering bertanya di mana ibu mereka.”
Meskipun sudah lebih dua minggu Allahyarham Siti Sarah meninggal dunia, pelawak, Shuib memberitahu dua anaknya sering bertanya mengenai ibunya yang telah pergi menghadap Ilahi pada 9 Ogos lalu.
Bercerita mengenai penerimaan anaknya, Shuib memberitahu anak kedua, Dzahira Talita Zahra, 8, dan ketiganya, Ariq Matin, 6, kerap bertanya tentang arwah sebelum tidur.
“Sebelum tidur, kadang-kadang Talita akan menyoal kenapa ibu lama sangat di syurga kerana mereka pernah berjanji nak berjalan, tidur dan berkongsi alat solek sama-sama.
“Mahu atau tidak, saya perlu menceritakan perkara sebenar. Jika tidak mampu nak menjawab, hanya air mata saja jawapannya,” kata pemilik nama lengkap Shahmira Muhamad, 37, itu.
Shuib berkongsi perkara tersebut dalam sesi siaran langsung bersama Abu Talib Husin dan pendakwah bebas, Mohamad Yaakub Yusra hari ini.

Dia bagaimanapun bersyukur kerana memiliki anak sulung, Uwais Alqarni, 10, yang sangat memahami situasi sebenar.
MENURUT Shuib, Uwais (kanan) memiliki keperibadian dan wajah mirip arwah ibunya sekaligus menjadi pengubat rindu terhadap Siti Sarah.
“Uwais sudah faham situasi sebenar dan dialah jadi penenang kepada adik-adiknya. Matin yang paling kerap bertanya secara mengejut manakala Talita jenis tunjuk emosinya ketika sedih.
“Allah Maha Besar. Dia ambil bidadari saya dan gantikan dengan anak sulung yang memang mirip seperti arwah ibunya termasuklah perangainya,” katanya lagi.
Bercerita lanjut mengenai rutin kehidupannya selepas pemergian isteri tercinta, Siti Sarah, dia mengakui banyak perkara yang berubah terutama suasana di rumahnya.
“Sepanjang 17 hari selepas pemergian Allahyarham, bukan satu perjalanan yang mudah. Allah beri dugaan, tapi berkat doa daripada semua orang, saya lalui dengan baik ketika ini.
“Tipulah saya tidak sedih kerana saya tetap manusia biasa tetapi syukur Tuhan telah kurniakan satu kekuatan demi anak-anak.
“Saya sangka semuanya semakin okey tetapi rupa-rupanya rindu itu makin berat tetapi reda semakin bulat. Semoga Allah terus memeluk arwah,” katanya lagi.
Pada 9 Ogos lalu, Shuib kehilangan isteri tercinta, Siti Sarah, 37, yang meninggal dunia akibat Covid-19 di Unit Rawatan Rapi (ICU) Hospital Canselor Tuanku Muhriz (HCTM), Universiti Kebangsaan Malaysia, Cheras, Kuala Lumpur selepas ditidurkan selama tiga hari.
Semalam ahli kumpulan pelawak Sepahtu itu juga memberitahu Ayash yang lahir pramatang pada 6 Ogos lalu sudah dikeluarkan daripada inkubator di HCTM dan telah diberi susu ibu daripada sepupu Shuib. – K! ONLINE


Tendang motosikal hingga terbabas sebelum samun
Oleh EDDY AQMAL MOHAMED HAMIDI

26 Ogos 2021, 10:18 pm
KUALA LUMPUR – Polis kini sedang memburu tiga lelaki dipercayai warga tempatan yang terlibat dalam satu kejadian samun motosikal melibatkan mangsa sepasang kekasih di Jalan Kuching di sini lewat malam tadi.
Ketua Polis Daerah Sentul, Asisten Komisioner Beh Eng Lai berkata, kejadian berlaku kira-kira pukul 12.10 malam sewaktu pasangan berkenaan sedang menunggang motosikal jenis Y15ZR menghala ke Jinjang.
“Pasangan berkenaan kemudiannya telah dihampiri oleh dua lelaki menaiki motosikal jenis RS150 berwarna kelabu yang bertindak menarik tangan salah seorang mangsa serta melibas kepalanya menggunakan mangga rantai motosikal di bahagian belakang topi keledar.
“Mangsa kemudiannya membuat pusingan U dan berpatah balik ke Jalan Kuching menghala ke pusat bandar namun sekali lagi telah dihimpit oleh motosikal sama dan terbabas ke pembahagi jalan selepas salah seorang suspek menendang motosikal dinaiki mereka,” katanya dalam kenyataan hari ini.
Eng Lai berkata, sewaktu pasangan berkenaan sedang terbaring di atas jalan, salah seorang suspek telah bertindak membawa lari motosikal milik mangsa dan dengan bantuan orang awam, kedua-dua mangsa telah dibawa ke Hospital Kuala Lumpur dengan menaiki ambulans.
“Susulan kejadian itu, mangsa mengalami kecederaan melecet pada bahagian muka, melecet di
tangan kedua belah tangan, luka empat jahitan di lengan sebelah kanan dan luka melecet di lutut kedua-dua belah kaki.

“Teman wanita mangsa pula mengalami kecederaan luka besar pada bahu kanan dan kini masih ditahan di Hospital Kuala Lumpur kerana tidak sedarkan diri,” katanya.
Jelas Eng Lai, siasatan awal mendapati suspek terdiri daripada tiga lelaki dipercayai warga tempatan dan pihak polis kini sedang giat mengesan serta mengenal pasti identiti kesemua suspek.
“Kes disiasat di bawah Seksyen 394 Kanun Keseksaan kerana dengan sengaja menyebabkan kecederaan semasa melakukan rompakan yang membawa hukuman penjara selama tempoh yang boleh sampai 20 tahun dan hendaklah juga dikenakan denda atau sebat.
“Polis Kuala Lumpur meminta orang ramai yang menyaksikan kejadian ini atau mempunyai maklumat mengenai suspek untuk tampil atau menghubungi Bilik Gerakan Ibu Pejabat Polis Daerah Sentul di talian 03-40482206 untuk menyalurkan maklumat,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


YDSM sumbang kit ujian kendiri Covid-19
Oleh MOHD AZLI ADLAN

26 Ogos 2021, 9:03 pm
KUALA TERENGGANU – Yayasan Diraja Sultan Mizan (YDSM) menyumbang 8,000 kit ujian kendiri Covid-19 kepada Jabatan Kesihatan Negeri Terengganu (JKNT).
Ahli Lembaga Pemegang Amanah YDSM, Datuk Azri Sani Mazlan berkata, pemberian kit ujian kendiri tersebut bernilai keseluruhan RM280,000.
Beliau berkata, sumbangan tersebut bertujuan untuk memudahkan tugas petugas barisan harapan bagi melakukan ujian saringan Covid-19.
“Kit ujian kendiri itu dapat membolehkan keputusan ujian saringan Covid-19 diperolehi dengan segera sekali gus mempercepatkan lagi proses pengasingan kendiri bagi individu kontak rapat.
“Ia secara tidak langsung membantu JKNT memutuskan rantaian jangkitan Covid-19 dalam kalangan rakyat negeri ini,” katanya ketika menyerahkan sumbangan berkenaan kepada Pengarah Kesihatan Terengganu, Datuk Kasemani Embong di sini hari ini.
Azri Sani berkata, sumbagan kit ujian kendiri itu juga bertujuan meringankan beban kewangan golongan kurang berkemampuan khususnya asnaf bagi melakukan ujian Covid-19.

Dalam pada itu, beliau berkata, YDSM turut menjalankan tanggungjawab sosial korporat dengan menyumbangkan makanan bernilai RM30,000 sebulan kepada barisan hadapan yang bertugas pusat kuarantin dan rawatan Covid-19 (PKRC) di Terengganu sejak Februari lalu.
“Seramai 900 keluarga asnaf negeri ini yang terkesan dengan pelaksanaan Perintah Kawan Pergerakan (PKP) juga dibantu dengan sumbangan barangan dapur sejak tahun lalu,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sanggup tak hadir majlis kahwin anak elak divaksin
Oleh KOSMO!

26 Ogos 2021, 10:00 pm
LONDON – Seorang bakal pengantin kecewa apabila ibu bapanya memaklumkan lebih sanggup tidak hadir ke majlis perkahwinannya daripada perlu mendapatkan suntikan vaksin, lapor akhbar The Sun kelmarin.
Amy Bettys menerusi laman sosial Twitter berkata, ibu bapanya perlu menunjukkan sijill vaksinasi Covid-19 untuk menghadiri majlis perkahwinannya kelak.
Namun, mereka yang merupakan golongan antivaksin lebih rela tidak menerima suntikan itu daripada menyaksikan anak perempuan mereka berkahwin.
“Ibu dan bapa saya memaklumkan lebih rela tidak divaksin daripada menghadiri majlis perkahwinan saya,” katanya di laman Twitter.
Status  itu menjadi tular dan memperoleh lebih 56,000 tanda suka dan ribuan komen.
“Saya minta maaf atas perkara itu. Saya harap hari bahagia awak nanti tetap indah,” tulis seorang netizen.

“Saya tidak dapat membayangkan kesedihan yang awak rasakan apabila ibu bapa awak menganggap semua teori konspirasi ini lebih penting daripada perkahwinan anak mereka sendiri,” tulis seorang lagi.
Bettys kemudian mengucapkan terima kasih kepada netizen yang mendoakannya.
“Saya terharu dan sudah tentu saya mahu mereka divaksin, namun ketika ini saya sedang cuba menerima sesuatu yang tidak boleh diubah,” katanya. -Agensi


7 lokaliti di Dungun kena PKPD akibat kes warga emas bergejala
Oleh AMREE AHMAD

26 Ogos 2021, 10:08 pm
PUTRAJAYA – Sejumlah tujuh lokaliti dalam Mukim Paka, Daerah Dungun di Terengganu dikenakan Perintah Kawalan Pergerakan Diperketatkan (PKPD) serentak bermula Sabtu ni.
Ketua Pengarah Majlis Keselamatan Negara (MKN), Datuk Rodzi Md. Saad berkata, ia akan berkuat kuasa selama tempoh dua minggu dari Sabtu ini sehingga 10 September depan.
Lokaliti terlibat ujarnya, ialah Bandar Paka, Gong Gemia, Cacar Baru, Limbong, Kuala Paka, Taman Indah Permai dan Telaga Mas yang membabitkan sejumlah lebih 10,000 penduduk.
PKPD di sini akibat Kluster Kampung Limbong daripada seorang penduduk tempatan bergejala yang berusia 55 tahun disahkan positif Covid-19 pada 16 Ogos dan menjangkiti 52 orang.
Turut dilaksanakan perintah PKPD ialah penempatan masyarakat Orang Asli dari suku kaum Seletar di Kampung Simpang Arang, Gelang Patah dalam Daerah Johor Bahru, Johor.
“Di Kelantan pula, tiga lokaliti dalam Daerah Tumpat yang meliputi Kampung Gerong, Mukim Sungai Pinang; Kampung Talak, Mukim Jal Besar dan Kampung Baru Nelayan, Mukim Tumpat,” katanya.

Di Sabah pula jelas Rodzi, PKPD akan melibatkan tiga perkampungan iaitu Kampung Sungai Imam, Tawau; Kampung Kapakaan, Keningau dan Kampung Paris 3, Daerah Kinabatangan.
Sementara itu, satu lokaliti di negeri tersebut yang sudah dikenakan PKPD dan sepatutnya bakal berakhir esok, namun disambung lagi 14 hari iaitu Taman Puri Warisan, Kota Kinabalu.
Begitu juga satu lokaliti di Sarawak yang dijadualkan akan ditamatkan PKPD pada esok, tetapi perlu dilanjutkan lagi iaitu kawasan Kuarters Pekerja Sri Datai Mining Sdn. Bhd. di Mukah. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


393 kematian, 100 kes BID
Oleh SITI A'ISYAH SUKAIMI

26 Ogos 2021, 7:10 pm
PUTRAJAYA – Sebanyak 393 kes kematian Covid-19 hari ini, menjadikan jumlah kes kematian kini mencecah 15,211 kes.
Ketua Pengarah Kesihatan, Tan Sri Dr. Noor Hisham Abdullah berkata, ia melibatkan 294 warga Malaysia dan 99 warga asing manakala, 100 kes meninggal dunia di luar hospital atau brought-in-dead (BID).
Menurutnya, kes BID tersebut melibatkan 50 warga Malaysia dan 50 warga asing.
“Selain itu, sebanyak 24,599 kes baharu dengan lapan kes import, menjadikan jumlah kes Covid-19 sebanyak 1,640,843 kes.
“Kes aktif pula sebanyak 265,841 kes dengan 990 kes sedang dirawat di Unit Rawatan Rapi dan 487 kes memerlukan bantuan pernafasan.
“Sebanyak 22,657 kes sembuh menjadikan jumlah kes sembuh terkini sebanyak 1,359,791 kes,” katanya melalui Twitter beliau di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes sembuh tertinggi hari ini petunjuk positif – Noor Hisham
Oleh SITI A'ISYAH SUKAIMI

26 Ogos 2021, 8:22 pm
PUTRAJAYA – Di sebalik kes harian tertinggi hari ini, negara kembali merekodkan kes sembuh paling tinggi iaitu 22,657 kes menjadikan jumlah terkini kes sembuh sepenuhnya daripada Covid-19 sebanyak 1,359,791 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh tertinggi tersebut dicatatkan dalam tempoh sebulan lepas dengan perbandingan jumlah kes discaj daripada hospital pada 25 Julai lalu adalah 1,562 dan kini meningkat kepada 2,153 orang pada 25 Ogos.
Beliau menyifatkan ia petanda positif walaupun negara mencatatkan jumlah kes tertinggi sepanjang pandemik hari ini dengan kebanyakan kes berada pada kategori klinikal satu dan dua semasa didiagnosis, iaitu 23,939 kes atau 97.3 peratus daripada keseluruhan kes.
Menurutnya, sebanyak 660 kes (2.7 peratus) pula daripada kategori tiga, empat dan lima berdasarkan keadaan klinikal kes semasa baharu didiagnosis Covid-19 selaras dengan program vaksinasi yang semakin giat dijalankan di seluruh negeri.
“Sehingga semalam, sebanyak 40.8 peratus daripada keseluruhan populasi di Malaysia iaitu 56.9 peratus daripada keseluruhan populasi dewasa di Malaysia telah menerima vaksin.
“Secara keseluruhan, 19,761 kes (80.3 peratus) daripada jumlah kes yang dilaporkan tiada atau tidak lengkap vaksinasi. Dapatkan vaksin Covid-19 bagi mengurangkan risiko jangkitan yang serius.

“Diharapkan ini akan mengurangkan jangkitan Covid-19 di dalam negara, terutamanya kes di kategori tiga hingga lima,” katanya dalam kenyataan di sini hari ini.
Sementara itu, katanya, sebanyak 35 kluster baharu dikenal pasti terdiri daripada 20 kluster tempat kerja, sembilan kluster komuniti, empat kluster kumpulan berisiko tinggi serta masing-masing satu kluster pusat tahanan dan pendidikan lain. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Payudara bengkak 2 jam selepas terima vaksin
Oleh KOSMO!

26 Ogos 2021, 7:00 pm
JAKARTA – Seorang remaja perempuan dari wilayah Sumatera Barat, Indonesia dilaporkan mengalami bengkak pada payudara kanannya dua jam selepas menerima suntikan vaksin Covid-19, lapor laman berita Suara.com semalam.
Gadis yang hanya dikenali sebagai APS, 17, itu turut dilaporkan mengalami rasa sakit pada bahagian payudara yang sama.
“Buat masa ini, APS berada dalam pemantauan kami dan telah diberikan ubat,” kata Ketua Jabatan Kesihatan Kota Pariaman, Nazifah.
APS sebelum itu menerima suntikan vaksinasi pada 21 Ogos lepas di sebuah pusat vaksinasi daerah sebelum mengadu mengalami rasa sakit pada bahagian payudara kanannya selain turut membengkak.
Dia kemudiannya dikejarkan ke Hospital Daerah Sadikin dan dirawat sepasukan doktor pada Isnin lepas.
Keadaannya kini dilaporkan semakin stabil, namun pihak hospital belum mengenal pasti punca kepada masalah itu.

Pihak Jabatan Kesihatan turut menanggung pembiayaan perubatan gadis tersebut kerana keadaan itu berlaku selepas dia menerima suntikan vaksin. – Agensi


Program memorial: Nalina Nair, aktivis didakwa
Oleh NUZULSHAM SHAMSUDDIN

26 Ogos 2021, 8:09 pm
KUALA LUMPUR – Setiausaha Wanita DAP Selangor Nalina Nair Rama Krishnan dan seorang aktivis hari ini didakwa di dua Mahkamah Majistret di sini atas pertuduhan merusuh dan berkelakuan tidak senonoh di sebuah balai polis di sini, minggu lalu.
Bagaimanapun Nalina Nair, 32, dan Sujatra Jayarah, 37, mengaku tidak bersalah selepas pertuduhan terhadap mereka dibacakan di hadapan Majistret Tawfiq Affandi Chin dan Wong Chai Sia.
Mengikut pertuduhan, mereka masing-masing didakwa telah merusuh, berkelakuan tidak senonoh atau mengaibkan di ruangan lobi, Ibu Pejabat Polis Daerah (IPD) Dang Wangi, di sini pukul 9 malam pada 19 Ogos lalu.
Berikutan itu pertuduhan dikemukakan mengikut Seksyen 90 Akta Polis 1967 dan boleh dihukum di bawah Seksyen 94 akta sama yang membawa hukuman denda maksimum RM500 atau penjara sehingga enam bulan atau kedua-duanya, jika sabit kesalahan.
Terdahulu Timbalan Pendakwa Raya Nurilya Ellyna Nor Azmal dan Wan Ahmad Hakimi Wan Ahmad Jaafar masing-masing menawarkan jaminan RM7,000 dengan seorang penjamin bagi setiap tertuduh.
Bagaimanapun peguam Farida Mohammad dan V. Yoges, yang mewakili kedua-dua tertuduh memohon jaminan rendah dengan alasan anak guam mereka banyak terlibat dalam kerja amal selain tiada risiko untuk melarikan diri.

Selepas mendengar hujah kedua-dua belah pihak, mahkamah membenarkan Nalina Nair diikat jamin RM5,000 manakala Sujatra diikat jamin RM2,000, masing-masing dengan seorang penjamin.
Tarikh 1 Oktober ini ditetapkan sebutan semula kes.
Media sebelum ini  melaporkan seramai 31 ahli Sekretariat Solidariti Rakyat dikompaun RM2,000 setiap seorang setelah didapati melanggar prosedur operasi standard (SOP) Pelan Pemulihan Negara (PPN) kerana terlibat dalam perhimpunan di padang Dataran Merdeka, di sini, pukul 8 malam pada 19 Ogos lalu.
Kumpulan indvidu itu berhimpun di Dataran Merdeka sempena program memorial memperingati mereka yang gugur akibat pandemik wabak Covid-19 dan mereka dilihat berhimpun sambil membakar lilin serta memegang kain rentang putih bertulis ‘Belasungkawa Jiwa-Jiwa Yang Telah Pergi’. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


17 individu dikompaun ‘dine-in’ lebih masa
Oleh MOHD SYALMIZI HAMID

26 Ogos 2021, 7:38 pm
SEBERANG PERAI – Seramai 16 pengunjung dan seorang pengusaha sebuah restoran di Jalan Perusahaan Bukit Tengah, Bukit Mertajam di sini dikompaun berjumlah RM42,000 selepas didapati ingkar arahan Perintah Kawalan Pergerakan (PKP) 3.0 semalam.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pada pemeriksaan kira-kira pukul 11.30 malam itu, polis mendapati pihak berkenaan menjalankan dan terlibat dalam aktiviti tidak dibenarkan iaitu ‘dine-in’ melebihi masa yang ditetapkan.
“Seramai 16 pengunjung lelaki dan seorang wanita pengusaha premis ditahan kerana melanggar prosedur operasi standard (SOP).
“Pengunjung berkenaan masing-masing dikompaun RM2,000, manakala pengusaha premis dikompaun RM10,000,” katanya dalam satu kenyataan hari ini.
Menurut Shafee, mereka didapati melakukan kesalahan aktiviti terlarang di bawah Peraturan 26 Peraturan Pencegahan Dan Pengawalan Penyakit Berjangkit (PPDPPBB) (Langkah-langkah di Dalam Kawasan Tempat Jangkitan) (Pelan Pemulihan Negara) (PPN) SOP Fasa 2 2021.
Beliau berkata, orang ramai dinasihati mematuhi peraturan yang ditetapkan semasa PKP 3.0 dan pihaknya tidak teragak-agak mengambil tindakan tegas kepada pengusaha premis makanan dan orang ramai yang melanggar SOP. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bicara saman fitnah Sultanah Nur Zahirah terhadap tiga pihak 16 Disember
Oleh NORLIZAH ABAS

26 Ogos 2021, 8:16 pm
KUALA LUMPUR – Mahkamah Tinggi di sini menetapkan 16 Disember ini bagi perbicaraan kes saman fitnah Sultanah Terengganu, Sultanah Nur Zahirah terhadap Pengarang Sarawak Report, Clare Rewcastle Brown dan dua yang lain.
Perbicaraan di hadapan Pesuruhjaya Kehakiman Dr. Mohamad Johan Lee @ John Lee Kien How itu ditetapkan selama empat hari iaitu pada 16, 17, 20 dan 21 Disember.
Tarikh itu yang diperolehi melalui semakan sistem mahkamah, disahkan oleh peguam Datuk Mohd Haaziq Pillay yang mewakili Sultanah Nur Zahirah.  Pengurusan kes selanjutnya ditetapkan pada 10 September ini.
Kes saman fitnah yang dikemukakan oleh Sultanah Nur Zahirah ditetapkan untuk perbicaraan berikutan keputusan Mahkamah Rayuan mengetepikan keputusan Mahkamah Tinggi yang mengecualikan baginda daripada memberi keterangan dalam kes saman tersebut.
Pada 24 Ogos lalu, panel tiga hakim diketuai oleh Datuk Mohamad Zabidin Mohd. Diah yang bersidang bersama Datuk S. Nantha Balan dan Datuk Lee Heng Cheong sebulat suara membenarkan rayuan ketiga-tiga pihak.
Saman fitnah tersebut difailkan terhadap Rewcastle Brown atau Clare Louis Brown, penerbit Gerakbudaya Enterprise, Chong Ton Sin dan pencetak Vinlin Press Sdn. Bhd. pada November 2018.

Dalam pernyataan tuntutan, Sultanah Nur Zahirah mendakwa Rewcastle Brown, membuat pernyataan yang memalukan terhadap baginda dalam buku The Sarawak Report – The Inside Story of the 1MDB Expose.
Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan Lembaga Pelaburan Terengganu (TIA) yang kemudian menjadi 1Malaysia Development Berhad (1MDB). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jodoh janda anak satu dengan lelaki 79 tahun
Oleh KOSMO!

26 Ogos 2021, 8:00 pm
JAKARTA – Seorang wanita dari wilayah Nusa Tenggara Barat, Indonesia menjadi perhatian ramai kerana berkahwin dengan seorang warga emas berusia 79 tahun, lapor laman berita Suara.com hari ini.
Megawati, 36, yang merupakan seorang janda anak satu berkahwin atas dasar suka sama suka selepas dilamar oleh warga emas tersebut, Yakub.
Menurut penduduk setempat, pertemuan antara kedua-dua mereka berlaku ketika Yakub pergi ke sebuah dusun di kampung Megawati untuk membeli kambing.
Yakub yang lebih mesra disapa Papi itu kemudiannya menyatakan hasratnya untuk melamar Megawati, dan dipersetujui oleh wanita kacukan China dan Arab itu.
Dengan memberikan mas kahwin berjumlah tiga juta rupiah (RM871), kedua-dua mereka telah sah bergelar suami isteri.
Yakub merupakan seorang duda dan tidak memiliki anak.

Dia turut tersenarai sebagai penduduk kurang berkemampuan dan merupakan penerima bantuan wang tunai yang diberikan pemerintah Indonesia kepada penduduk miskin. – Agensi


80 peratus Orang Asli Seletar positif Covid-19
Oleh RAJA JAAFAR ALI

26 Ogos 2021, 7:06 pm
JOHOR BAHRU – Kira-kira 80 peratus penduduk Orang Asli Seletar di Kampung Kuala Masai di sini disahkan positif Covid-19.
Tok Batin, Kelah Lah berkata, seramai 59 penduduk termasuk seorang bayi berumur dua bulan telah dihantar ke Pusat Kuaratin Risiko Covid (PKRC) di Hospital Permai.
Manakala, kira-kira 100 penduduk lagi diarahkan menjalani kuaratin di rumah masing-masing.
“Saya sendiri masih menjalani kuarantin di rumah sejak 17 hari lalu, dan sekarang beransur sihat.
“Kira-kira 100 lagi penduduk menjalani kuarantin di rumah kerana ada yang hampir sembuh setelah 10 hari menjalani kendiri,” katanya ketika dihubungi pemberita di sini hari ini.
Kelah berkata, kira-kira 350 penduduk Orang Asli suku Seletar yang menetap di Kampung Kuala Masai ini yang kebanyakannya adalah nelayan dan pengusaha ternakan kupang.

“Saya berharap pihak Jabatan Kemajuan Orang Asli (JAKOA) dapat membantu penduduk di sini dengan menghantar bekalan ubat-ubatan yang semakin berkurangan dan juga keperluan asas.
“Semalam pihak dari Ihsan Johor ada menghantar bantuan makanan basah dan keperluan asas untuk para penduduk yang terkesan dengan pandemik Covid-19,” jelasnya.
Kelah berkata, masih terdapat penduduk yang tidak sihat dan memerlukan ubatan seperti vitamin C, ubat batuk dan beberapa ubatan lain kerana mereka tidak dibenarkan keluar dari kawasan kampung apabila PKPD dilaksanakan bermula 25 Ogos hingga 8 September depan.
Dalam pada itu, Kelah berharap pihak JAKOA dapat melaksanakan program vaksinasi kepada penduduk kampung Orang Asli di sini yang masih belum menerima sebarang vaksin sejak mula mendaftar pada bulan April lalu.
“Sejak bulan Mei kami penduduk kampung menunggu untuk mandapat panggilan bagi menerima vaksin sehingga sekarang tidak dapat apa-apa jawapan, sehinggalah penduduk disini menerima padah terkena jangkitan Covid-19,” ujarnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PM lahir penghargaan terhadap Wanita UMNO
Oleh LUQMAN RIDHWAN MOHAMED NOR

26 Ogos 2021, 8:29 pm
PETALING JAYA – Perdana Menteri, Datuk Seri Ismail Sabri Yaakob melahirkan penghargaan terhadap Wanita UMNO yang menyambut ulang tahun ke-72 penubuhannya hari ini.
Beliau yang juga Naib Presiden UMNO berkata menerusi satu entri di Facebook, beliau tidak dapat membayangkan keadaan parti tanpa Wanita UMNO.
“Tertulis dalam sejarah tentang pengorbanan pelopor pergerakan ini bergolok bergadai menuntut kemerdekaan dan perjuangan itu diteruskan sehingga ke hari ini.
“Tanpa Wanita UMNO, tidak mungkin parti teguh membela bangsa dan rakyat. Tanpanya juga, mana mungkin negara mengecapi kemakmuran dan kesejahteraan kerana wanitalah tulang belakang perjuangan,” katanya hari ini.
Tambah beliau, bukan sedikit harta benda, keringat dan air mata yang tumpah bukan hanya untuk wanita, bahkan demi sebuah perjuangan memartabatkan agama, bangsa dan tanah air tercinta.
“Selamat menyambut Ulang Tahun Wanita UMNO Ke-72! Jasamu akan terus dikenang dan disanjung sepanjang zaman,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ingatkan ular rupanya ketam
Oleh LUQMAN RIDHWAN MOHAMED NOR

26 Ogos 2021, 7:15 pm
PETALING JAYA – Disangkakan ular rupanya ketam. Situasi menggelikan hati itu dilalui oleh Jabatan Bomba dan Penyelamat (JBPM) Alor Setar setelah dihubungi oleh sebuah keluarga bagi khidmat khas ancaman ular hari ini.
Menurut perkongsian di laman Facebook, JBPM Alor Setar memberitahu, mereka dihubungi oleh sebuah keluarga yang menyangka rumah mereka dimasuki seekor ular.
Bagaimanapun, apabila anggota bomba melakukan operasi di rumah tersebut, apa yang ditemui mereka adalah seekor ketam.
“Khidmat khas ancaman ular. Sekali ketam daaaa yang mengancam. Jaga-jaga dik, disepit ketam itu nanti.
“Apa pun, stay safe yer semua. Terima kasih pemanggil sebab percayakan bomba,” katanya hari ini.
Pengguna Facebook yang terhibur dengan hantaran tersebut sempat bergurau-senda mengenai penemuan melucukan berkenaan.

Tamizi Sani berkata: “Harap-harap tuan rumah jamulah sikit ketam masak lemak nenas dengan kailan ikan masin esok ya.”
Sementara itu, Baba Boboiboy berkata, ketam ditemui tersebut merupakan ketam batu.
“Aku dulu duduk kampung rumah dekat dengan paya bakau, jadi ketam jalan sampai rumah aku.
“Aku hantar dia balik paya bakau esok dia datang lagi. Apa yang dia cari pun tak tahulah. Ketam batu ini memang boleh hidup lama di darat,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


JPJ keluar 104 saman, 70 kenderaan diperiksa
Oleh MOHAMAD FAIZAL HASHIM

26 Ogos 2021, 6:55 pm
KULAI – Jabatan Pengangkutan Jalan (JPJ) Johor mengeluarkan sebanyak 104 notis saman kepada pemandu dan pemilik kenderaan di atas pelbagai kesalahan ketika mengadakan Operasi Khas Lebih Muatan di sekitar daerah ini.
Pengarah JPJ Negeri Johor, Azmil Zainal Adnan berkata, operasi itu diadakan bermula pukul 10 malam hingga 10 pagi hari ini melibatkan enam Stesen Penguat Kuasa (SPK) dan Unit Siasatan dan Risikan, Bahagian Penguatkuasa JPJ Negeri Johor.
Menurutnya, sebanyak 70 kenderaan perdagangan telah diperiksa dan 39 darinya telah diambil tindakan penguatkuasaan atas kesalahan membawa lebih muatan.
“Sebanyak 104 notis saman telah dikeluarkan atas pelbagai kesalahan di bawah Akta Pengangkutan Jalan (APJ) 1987 serta Kaedah-Kaedah Pengangkutan Jalan dan Akta Pengangkutan Awam Darat (APAD) 2010.
“Dalam operasi sama, sebuah kenderaan pula telah diambil tindakan atas kesalahan di bawah seksyen 108(3)(f) APJ 1987 mempamerkan nombor pendaftaran kenderaan lain semasa diperiksa,” katanya dalam kenyataan hari ini.
Menurutnya, pemandu itu boleh dikenakan kompaun sehingga RM20,000 atau hukuman penjara maksimum sehingga lima tahun atau kedua-duanya sekiranya didapati bersalah.

Tambahnya, kenderaan tersebut juga telah disita dibawah Seksyen 64(4) akta yang sama untuk tindakan lanjut.
“Kerjasama antara semua SPK serta Unit Siasatan dan Risikan akan berterusan dalam aktiviti penguatkuasaan bagi memastikan undang-undang dan peraturan jalan raya sentiasa dipatuhi.
“Operasi juga dijalankankan bagi meningkatkan keselamatan kepada pengguna jalan raya lain,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Sweet’ bukan nama gedik”
Oleh MOHAMMAD SHAHEMY AZMI

26 Ogos 2021, 6:42 pm
PETALING JAYA – “‘Sweet’ itu bukan nama gedik!”
Gara-gara sering dihujani dengan soalan yang sama, pelakon Sweet Qismina menjelaskan panggilan Sweet yang diberikan oleh ibunya bukan nama gedik seperti yang didakwa ramai.
Menurut pemilik nama lengkap Farhanna Qismina Supandi, 24, penjelasan tersebut terpaksa diberikan selepas sering ditanya kepadanya.
“Saya faham ramai rasa janggal apabila memanggil saya sebagai Sweet atau Qismina.
“Sebenarnya dalam bidang hiburan, semua memanggil saya sebagai Sweet dan lebih selesa begitu. Atau panggil saya Sweet Qismina sahaja?” katanya dalam satu ciapan hari ini.
Dalam rajutan ciapan sama, heroin drama Bidadari Salju itu sekali lagi menjelaskan susur galur bagaimana panggilan Sweet tercetus.

“Masa saya masih dalam perut lagi Mama sudah panggil dengan nama tersebut iaitu ketika doktor memberitahu jantina bayi ialah perempuan.
“Panggilan Sweet bukan nama gedik!” jelas teman wanita kepada aktor Adam Lee itu.
Sebelum ini, dia juga pernah mengakui terasa hati apabila terdapat sesetengah pihak yang sering mempersoalkan tentang namanya iaitu Qismina.
Difahamkan, menurut Sweet, Qismina diberikan oleh Allahyarham bapanya sempena Tanah Mina. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suami isteri maut motosikal rempuh lori
Oleh NUR SHARIEZA ISMAIL

26 Ogos 2021, 6:00 pm
SEPANG – Sepasang suami isteri maut selepas motosikal yang dinaiki mereka merempuh belakang sebuah lori dalam kemalangan jalan raya di Kilometer (KM) 49 Jalan Cyberjaya/Dengkil menghala ke Cyberjaya di sini, hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku kira-kira pukul 12.05 tengah hari tadi.
Beliau berkata, siasatan mendapati, sebelum kejadian berlaku mangsa yang menunggang motosikal jenis Benelli sedang dalam perjalanan dari arah Dengkil menghala ke arah Cyberjaya.
“Bagaimanapun, setibanya di lokasi kejadian, motosikal itu merempuh bahagian belakang sebuah lori yang sedang berhenti di lorong kecemasan kerana mengalami masalah kerosakan enjin.
“Akibat pelanggaran itu, kedua-dua mangsa tercampak ke atas jalan raya dan meninggal dunia di tempat kejadian,” katanya dalam satu kenyataan di sini hari ini.
Wan Kamarul Azran berkata, kedua-dua mangsa disahkan maut di tempat kejadian dan dihantar ke Hospital Serdang untuk bedah siasat.

“Polis sedang dalam usaha mengesan waris si mati,” katanya.
Katanya, kes disiasat di bawah Seksyen 41(1) Akta Pengangkutan Jalan (APJ) 1987. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929